Fico chce za podpredsedu Smeru miesto Maďariča Rašiho

BRATISLAVA. Nový podpredseda Smeru namiesto Mareka Maďariča by mal byť košický primátor Richard Raši. Navrhol ho premiér Robert Fico na štvrtkovom zasadnutí predsedníctva strany Smer vo štvrtok večer. "Richard Raši je tvár Smeru. Považujem ho za mimoriadne perspektívny káder aj dobudúcna," povedal Fico. Na rokovanie predsedníctva už neprišiel minister kultúry Marek Maďarič, ktorý po voľbách do samosprávnych krajov avizoval odstúpenie z funkcie podpredsedu. "Rešpektujem jeho rozhodnutie a je mi to do určitej miery ľúto," povedal Fico s tým, že Maďarič ostáva ministrom kultúry. Voliť nového podpredsedu bude Smer v sobotu. Meniť by sa podľa Fica mohol generálny manažér strany. V súčasnosti post generálneho manažéra zastáva minister práce Ján Richter, ktorý však vo vláde ostáva. Denníku Plus 7dní povedal, že je asi je prirodzené, že po šiestich rokoch sa cíti viac ako minister. Podľa Richtera sú rozhovory s ľuďmi, ktorí by mohli výkon manažérskej straníckej práce zabezpečovať alebo aspoň prevziať časť jeho povinností. Otázka generálneho manažéra je zatiaľ v riešení. "Možno to budem ja. Mám predstavu, že by som riadil stranu, keby to bolo možné," povedal Fico s úsmevom a doplnil, že o tom niekedy v budúcnosti rozhodne predsedníctvo. Rovnako tak aj prípadné zmeny na postoch krajských šéfov. Fico viackrát zopakoval, že Smer je najúspešnejšia strana v histórii Slovenska. "Ja to chcem trochu roztočiť, rozbehnúť, ja som vo výbornej fyzickej kondícii, som pripravený makať ďalej," uistil a poznamenal, že aj jeho vo funkcii predsedu zaväzuje podpora verejnosti. Fico zároveň avizuje veľkú novelizáciu Ústavy SR. Konkrétnejší však byť nechcel. "Sú tam vážne veci, ktoré ponúknem na verejnú diskusiu," povedal s tým, že sa chce baviť o sociálnom pilieri, o dôchodkovom veku a o dôchodkoch ako takých.


Akciový trh v USA ukončil turbulentný týždeň posilnením

K posilneniu trhu prispeli najmä technologické firmy a banky.

NEW YORK. Americký akciový trh v piatok ukončil ďalší turbulentný týždeň výrazným posilnením. Investori sa horúčkovito snažili prehodnotiť svoje predikcie v otázke, či obchodná vojna prezidenta Donalda Trumpa a spomaľovanie ekonomík vo svete zatiahnu USA do recesie. Podľa analytikov sa nedá očakávať, že volatilita sa z trhu skoro stratí. Nikto totiž nevie, kedy sa nájde riešenie Trumpovej obchodnej vojny, ani to, či všetka neistota donúti taký počet firiem a spotrebiteľov k odloženiu výdavkov, že to vyvolá recesiu. Index S&P 500 v závere týždňa stúpol o 1,4 percenta na 2 888,68 bodu, priemyselný index Dow Jones posilnil o 1,2 percenta na 25 886,01 bodu a technologický Nasdaq vzrástol o 1,7 percenta na 7 895,99 bodu. Investori uprednostňovali akcie menších firiem, čo nahor posunulo index Russell 2000, ktorý uzavrel o 2,2 percenta vyššie na úrovni 1 493,64 bodu. K piatkovému posilneniu trhu prispeli najmä technologické firmy a banky, keďže investori čiastočne opäť nadobudli chuť kupovať riskantnejšie akcie. Dodávatelia energií, ktorých akcie tento mesiac patria k bezpečnejším prístavom pre investorov, v závere týždňa za celkovým trhom zaostávali.


Talianski intelektuáli vyzvali pápeža, aby dal Erdoganovi najavo znepokojenie

Signatári v písomnosti odsúdili najnovšiu vojenskú inváziu Turecka do severnej Sýrie.

RÍM/VATIKÁN. Znepokojenie v súvislosti s pondelkovou návštevou tureckého prezidenta Recepa Tayyipa Erdogana vo Vatikáne vyjadrila v liste adresovanom pápežovi Františkovi skupina talianskych intelektuálov. Signatári v písomnosti odsúdili najnovšiu vojenskú inváziu Turecka do severnej Sýrie a jeho ťaženie proti tamojším Kurdom. "To môže znamenať iba novú krvavú vojnu, ktorá povedie región do novej katastrofy," tvrdia autori listu, vyzývajúci hlavu katolíckej cirkvi, aby pri stretnutí s najvyšším tureckým predstaviteľom vyjadrila pobúrenie nad dianím v Sýrii a znepokojenie v súvislosti s nebezpečenstvom nového vojnového konfliktu. Informáciu priniesla v piatok tlačová agentúra APA. Turecký prezident sa počas jednodňového pobytu v metropole Apeninského polostrova stretne aj s najvyššími talianskymi ústavnými činiteľmi, prezidentom Sergiom Mattarellom a premiérom Paolom Gentilonim. Talianske úrady rátajú v Ríme s protestmi voči Erdoganovej návšteve, v centre mesta však nepovolili v danom čase žiadne mítingy. O bezpečnosť hosťa z Ankary, ktorý pricestuje letecky v nedeľu večer a opustí Taliansko v pondelok v neskorých popoludňajších hodinách, bude dbať 3500 príslušníkov armády a polície.


ĽSNS podala hromadný podnet pre porušenie moratória v župných voľbách

Podnet sa týka viacerých vysoko postavených politikov i médií.

BANSKÁ BYSTRICA. Ľudová strana Naše Slovensko podala v stredu hromadný podnet na štátnu volebnú komisiu na viacerých vysoko postavených politikov, fyzické a právnické osoby - viaceré médiá za porušovanie predvolebného moratória v súvislosti s voľbami do vyšších územných celkov. Informoval o tom na tlačovej besede v Banskej Bystrici člen Ústavnoprávneho výboru Národnej rady a tajomník strany Rastislav Schlosár.


Lídri Ruska, Iránu a Turecka žiadajú viac pomoci pre Sýriu

BEJRÚT. Lídri Ruska, Turecka a Iránu vyzvali medzinárodné spoločenstvo, aby poskytlo viac pomoci vojnou zmietanej Sýrii. Ruský prezident Vladimir Putin, turecký prezident Recep Tayyip Erdogan a ich iránsky kolega Hasan Rúhání apelovali na väčšie dodávky humanitárnej pomoci, ako aj podporu pri odmínovávaní krajiny a obnovení zničenej infraštruktúry. Trojica sa stretla v stredu na summite v Ankare. Erdogan tiež poukázal na to, že Európska únia neposkytla tri miliardy eur pomoci, ktoré podľa neho sľúbila na obnovu severnej Sýrie. Dodal, že Turecko bude naďalej investovať aj vlastné prostriedky do opätovného budovania vojnou zničenej krajiny. Lídri sa zhodne vyslovili proti "separatistickým" agendám, ktoré by podľa nich podkopali suverenitu a územnú integritu Sýrie. V spoločnom vyhlásení na konci summitu uviedli, že "odmietajú všetky pokusy o vytvorenie nových územných skutočností pod zámienkou boja proti terorizmu". Zdôraznili svoje odhodlanie pracovať na dosiahnutí prímerí medzi znepriatelenými stranami a zopakovali tiež, že budú naďalej spolupracovať "s cieľom nadobro zlikvidovať" Islamský štát a ďalšie skupiny spojené s al-Káidou. Ich ďalšie stretnutie sa uskutoční v Iráne.


Suchý vietor a horúčavy obnovili lesné požiare v Portugalsku

LISABON. Silný suchý vietor a vysoké teploty prispeli k ďalšiemu rozširovaniu lesných požiarov v Portugalsku, informovala agentúra AP. Po krátkom miernom ochladení udrela na Portugalsko nová vlna horúčav. Úrad pre civilnú ochranu uviedol, že hasiči aktuálne bojujú so 17 lesnými požiarmi. Nasadených je vyše 1500 mužov a 24 hasičských lietadiel. Pôvodne sedem požiarov sa v priebehu niekoľkých hodín enormne rozšírilo, pričom zasiahnuté sú najmä stredné a severné časti Portugalska. Úrady dočasne uzavreli niektoré hlavné cestné ťahy. Nateraz nie sú hlásené správy o zranených. Meteorológovia predpovedali stúpanie horúčav a sucha. Agentúra AP uviedla, že tento stav ešte zhorší už i tak mimoriadne náročný rok na požiare. Portugalsko zažíva lesné požiare v lete pravidelne. V tomto kalendárnom roku je ich výskyt ešte zvýšený, pretože až 80 percent krajiny musí zvládať vážne alebo extrémne sucho.


Pellegrini sa nebráni diskusii o 21. auguste ako pamätnom dni

Podľa Pellegriniho je dobré, že sa udalosti z roku 1968 pripomínajú.

BRATISLAVA. V prípade, že by vznikla spoločenská objednávka, aby bol 21. august pamätným dňom, premiér Peter Pellegrini (Smer) by sa nebránil diskutovať o tejto myšlienke. Povedal to v utorok na brífingu po tom, čo si spolu s členmi vlády pripomenul 50. výročie vpádu vojsk Varšavskej zmluvy na územie Československa pri hrobe Alexandra Dubčeka. "Nie som zástanca toho, aby sme si umelo jatrili rany. Na druhej strane je to súčasť histórie, pred ktorou nemôžeme zatvárať oči, pred ktorou nemôžu zatvárať oči ani naši susedia a vtedajší spojenci," uviedol. Podľa jeho slov však nie je dôležité "čo je napísané v kalendári, ale ako si osobne a ľudsky vieme tieto udalosti pripomenúť". Premiér pri tejto príležitosti zdôraznil, že nastal čas, kedy si máme nielen pripomenúť dobové udalosti, ale tiež si uctiť významné osobnosti slovenských dejín a ľudí, ktorí zohrávali počas okupácie v roku 1968 dôležitú úlohu. "Alexander Dubček bol nositeľom obrodných spoločenských zmien, a preto bude navždy patriť k jedným z najvýznamnejších osobností našich moderných dejín. Je pre nás inšpiráciou, že na hodnotách a v boji za hodnoty treba zotrvať, aj keď žijeme ťažkú a zložitú dobu," uviedol predseda vlády. Dubčekovo rozhodovanie v auguste 1968 nebolo podľa Pellegriniho slov jednoduché a bolo ovplyvnené tým, čo sa navonok dialo. "Treba vždy v dobrom spomínať a vážiť si to, že ťažké rozhodnutia mali spoločné to, že boli vždy v prospech národa a v prospech spoločnosti," zdôraznil. Podľa Pellegriniho je dobré, že sa udalosti z roku 1968 pripomínajú nielen v Bratislave, ale aj v iných mestách.


V prípade prepadnutia Bašternákovho majetku už súd vykonáva úkony

Bašternáka odsúdili na päť rokov väzenia.

BRATISLAVA. V prípade prepadnutia majetku právoplatne odsúdeného podnikateľa Ladislava Bašternáka už príslušný konkurzný súd - Okresný súd Bratislava I vykonáva patričné zákonné úkony. "V predmetnej konkurznej veci prepadnutia majetku súd vykonáva úkony podľa ustanovenia paragrafu 107a zákona č. 7/2005 Zbierky zákonov o konkurze a reštrukturalizácii tak, že po predložení návrhu na ustanovenie správcu konkurznej podstaty, súd po splnení všetkých podmienok vyhlási na majetok dlžníka konkurz," uviedol pre TASR hovorca Krajského súdu (KS) v Bratislave Pavol Adamčiak. V uvedenom paragrafe sa uvádza, že "ak príslušný súd doručí konkurznému súdu právoplatné rozhodnutie o uložení trestu prepadnutia majetku, konkurzný súd bezodkladne bez návrhu rozhodne o vyhlásení konkurzu na majetok toho, komu bol takýto trest uložený. Konkurzný súd rozhoduje uznesením, proti ktorému nie je prípustné odvolanie. Takto vyhlásený konkurz sa vedie podľa tejto časti zákona". Príslušným súdom bol v tomto prípade KS v Bratislave, ktorý uloženie trestu prepadnutia majetku Okresnému súdu Bratislava I doručil 15. marca, teda jeden deň po tom, ako vyhlásil odvolací súd právoplatný verdikt. Bašternáka v kauze neodvedenia dane a poistného odsúdil 14. marca trojčlenný senát odvolacieho KS v Bratislave na nepodmienečný päťročný trest odňatia slobody. Odpykať by si ho mal v ústave s minimálnym stupňom stráženia. Verdikt je právoplatný. Bašternákovi zároveň prepadá majetok v prospech štátu, keďže spôsobil škodu v značnom rozsahu. Na druhý deň sa sám podnikateľ prihlásil v bratislavskom Justičnom paláci, aby nastúpil na výkon trestu odňatia slobody. Najskôr bol Bašternák v Ústave na výkon väzby (ÚVV) a Ústave na výkon trestu odňatia slobody (ÚTOS). Po niekoľkých dňoch ho 26. marca premiestnili do väzenia v Dubnici nad Váhom. Bašternák za posledné dva mesiace prepísal podľa RTVS viaceré nehnuteľnosti na manželku. Ide o apartmánový dom na Donovaloch, dom na Slavíne, byty a nebytové priestory v komplexe Bonaparte, nehnuteľnosti vo Five Star Residence a na Tupého ulici v Bratislave. Prevody majetku Bašternáka predtým, ako prepadol štátu, však možno podľa ministra spravodlivosti Gábora Gála (Most-Híd) napadnúť. "Pozreli sme sa už na to, aké sú možnosti, musí byť vymenovaný správca a už je to v rukách správcu," doplnil Gál. Ako ozrejmil, v tomto prípade možno využiť inštitút odporovateľnosti právnych úkonov.


Salah vyzval na zmenu zaobchádzania so ženami na Blízkom východe: Zaslúžia si to

Časopis Time zaradil Egypťana medzi 100 najvplyvnejších ľudí roka.

LOS ANGELES. Egyptský futbalista Mohamed Salah vyzval na zmenu spôsobu zaobchádzania so ženami v moslimskom svete. Svoje posolstvo uviedol v rozhovore pre stredajšie vydanie magazínu Time. "Musíme zmeniť správanie sa k ženám v našej kultúre. Podporujem ich viac než kedykoľvek predtým, pretože si myslím, že si to zaslúžia. Zaobchádzanie so ženami na Blízkom východe zmenilo môj pohľad na rodové otázky," povedal 26-ročný útočník FC Liverpool, ktorého zaradil Time medzi 100 najvplyvnejších ľudí roka na svete. Salaha vyhlásili v rokoch 2017 a 2018 za najlepšieho hráča Afriky a takisto bol najlepší v minulej sezóne Premier League ako historicky prvý Egypťan. "Je to niečo špeciálne byť v tejto pozícii ako prvý futbalista z mojej rodnej krajiny. Som hrdý na to, že ma niektorí považujú za vzor. Svoj životný štýl som ale vôbec nezmenil. Väčšinu času trávim doma, nerád chodím von." Strelec 39 reprezentačných gólov sa stal egyptskou ikonou po tom, čo bol líder tímu pri postupe na MS 2018. Egypt sa na svetovom šampionáte predstavil prvýkrát od roku 1990. V základnej A-skupine však nezískal ani bod, keď postupne nestačili na Uruguaj (0:1), domáce Rusko (1:3) i Saudskú Arábiu (1:2). Salah strelil oba góly svojho tímu.


Výbuch transformátora počas pivných slávností v Kalifornii zranil štyroch ľudí

WASHINGTON. Najmenej štyria ľudia utrpeli zranenia pri výbuchu transformátora, ku ktorému došlo v sobotu počas pivných slávností v meste Huntington Beach v americkom štáte Kalifornia. Informoval o tom na svojej webovej stránke denník Los Angeles Times. Medzi zranenými sú dvaja civilisti a dvaja hasiči. Po výbuchu, ku ktorému došlo v sobotu pred 20.00 h miestneho času (nedeľa 05.00 SELČ), bolo v nákupnom mestečku Old World Village, kde sa pivné slávnosti konali, vidno desiatky policajných a hasičských vozidiel. Polícia oblasť uzavrela. Účastníkov festivalu evakuovali. Podľa spravodajskej televízie NBC News došlo až k trom výbuchom a zranenia utrpelo približne 30 ľudí.


Lacko uspel v kvalifikácii a na Australian Open si zahrá v hlavnej súťaži

Slovenský tenista sa v hlavnom pavúku v Melbourne predstaví deviaty raz. Najďalej sa dostal do tretieho kola.

MELBOURNE. Slovenský tenista Lukáš Lacko si zahrá v hlavnej súťaži dvojhry mužov na úvodnom grandslamovom turnaji sezóny Australian Open na tvrdom povrchu v Melbourne. Lacko nasadený ako desiaty vo finále kvalifikácie zdolal Američana Denisa Kudlu (18.) za hodinu a desať minút presvedčivo minút 6:2, 6:2. Jeho súperom v prvom kole bude 26. nasadený Španiel Albert Ramos-Vinolas. /celková dotácia 50 miliónov AUD, tvrdý povrch/ Lukáš Lacko (SR-10) - Denis Kudla (USA-18) 6:2, 6:2  /za 70 minút/ Dvadsaťdeväťročný piešťanský rodák sa predstaví v hlavnom pavúku na južnej pologuli po deviaty raz. V roku 2012 bol účastníkom tretieho kola, čo je jeho kariérne maximum na tomto podujatí. Podľa štatistík Lacko (122. v rebríčku ATP) v zápase nad kyjevským rodákom Kudlom (130.) jednoznačne dominoval. Ani raz neprišiel o svoje podanie, kým to súperove získal štyrikrát z desiatich možností. V prvom sete Lacko ušiel Kudlovi z 2:2 na 6:2 a v tom druhom odovzdal prvý gem za stavu 3:0. Neskôr zvýšil na 5:2 a potom dvadsaťštyriročného súpera po štvrtý raz brejkol. Využil prvý mečbal. Vo vzájomnej bilancii s Američanom vyrovnal na 2:2. Okrem Lacka sa v hlavnej súťaži v Melbourne predstaví aj Martin Kližan, ktorý sa v prvom kole stretne s nasadenou štvorkou, Švajčiarom Stanom Wawrinkom. Pôvodne malo Slovensko v mužskej kvalifikácii štvornásobné zastúpenie, ale trio Jozef Kovalík, Norbert Gombos, Andrej Martin neprešlo cez prvé kolo. V ženskej dvojhre malo istotu účasti v hlavnej singlovej súťaži trio Dominika Cibulková, Kristína Kučová a Jana Čepelová. Z kvalifikácie ich doplnila Rebecca Šramková.


Zidane si rypol do Balea: Verím, že v uplynulých dňoch nehral iba golf

Walesan ostal počas Audi Cupu v Madride.

MADRID. Zinedine Zidane, kouč futbalistov Realu Madrid, verí, že Gareth Bale sa počas svojej absencie v tíme venoval aj tréningu. Novinári ukázali Zidanovi fotografiu, na ktorej waleský krídelník hrá golf. Real sa zúčastnil na turnaji štyroch mužstiev v Mníchove, Bale na tzv. Audi Cup neodcestoval a zostal v Madride. Snímka, na ktorej líder waleskej reprezentácie hrá golf, vznikla údajne počas neúspešného semifinálového duelu Realu s Tottenhamom Hotspur (0:1). "Nebudem brániť niekomu niečo robiť, každý musí dbať na svoje povinnosti. Nebudem sa niekomu pliesť do súkromného života. Verím však, že Gareth v Madride v uplynulých dňoch aj trénoval a nevenoval sa iba golfu," citoval slová Zidana portál BBC. Budúcnosť Balea v Madride je neistá. Hráč už mieril do čínskeho klubu Ťiang-su Su-ning, no prestup zablokoval prezident španielskeho klubu Florentino Pérez.


Peniaze na rekonštrukciu internátov naplno využilo osem univerzít

Najmenej sa darilo Univerzite Komenského v Bratislave.

BRATISLAVA. Financie na rekonštrukciu vysokoškolských internátov naplno využilo osem slovenských univerzít. Konkrétne sa to podarilo Univerzite Mateja Bela v Banskej Bystrici, Akadémii umení v Banskej Bystrici, Univerzite Konštantína Filozofa v Nitre, Žilinskej univerzite v Žiline, Univerzite veterinárskeho lekárstva a farmácie v Košiciach, Trenčianskej univerzite A. Dubčeka v Trenčíne, Univerzite Cyrila a Metoda v Trnave a Trnavskej univerzite v Trnave. Na tento účel vyčlenil rezort školstva v minulom roku 20 miliónov eur. Hovorkyňa Žilinskej univerzity v Žiline Martina Slavíková v stanovisku, ktoré zaslala agentúre SITA, uvádza, že na rekonštrukciu internátov dostala Žilinská univerzita v Žiline (UNIZA) 1 041 351 eur. „Tieto prostriedky boli použité v Ubytovacom zariadení Veľký Diel a v Ubytovacom zariadení Hliny na rekonštrukciu balkónov a výmenu okien, termostatizáciu objektov H1-H9, opravu kanalizácie, vybudovanie vstupov do areálov, nákup kamerového systému, interiérové vybavenie izieb, výmenu paplónov a vankúšov, vnútorné opravy interiéru a podláh, maľovanie priestorov a izieb, na sanáciu výťahov a na rekonštrukciu práčovní. Pridelená účelová dotácia bola vyčerpaná v plnej výške,“ priblížila Slavíková. Milión eur na podporu obnovy a rekonštrukcie internátov vysokých škôl dostala v minulom roku aj Univerzita Konštantína Filozofa v Nitre (UKF). „Tieto financie boli v plnej výške vyčerpané v súlade s určeným účelom hlavne na rekonštrukciu Študentského domova Brezový háj.V tomto roku plánujeme v rekonštrukcii tohto internátu pokračovať, rozpočtované investičné náklady sú stanovené na 6,2 milióna eur,“ objasnila pre agentúru SITA kvestorka UKF Ľubica Ehrenholdová. Trnavské univerzity dostali dokopy 49-tisíc eur, z toho Univerzite Cyrila a Metoda (UCM) v Trnave bolo vyčlenených 27-tisíc eur a Trnavskej univerzite v Trnave 22-tisíc eur. Hovorcovia oboch univerzít agentúre SITA potvrdili, že tieto financie boli vyčerpané v plnom rozsahu. „Poskytnutú dotáciu sme vyčerpali do konca roku 2018 na posilnenie a optimalizáciu Wi-Fi siete a rekonštrukciu sanitárnych zariadení v jedinom vlastnom ubytovacom zariadení,“ priblížil hovorca Trnavskej univerzity v Trnave Jozef Žuffa. Trenčianska univerzita A. Dubčeka v Trenčíne spotrebovala v minulom roku podľa jej hovorkyne Lucie Petríkovej sto percent pridelenej dotácie na rekonštrukciu Študentského domova v areáli Fakulty špeciálnej techniky. Celé pridelené prostriedky využila aj Univerzita veterinárskeho lekárstva a farmácie (UVLF) v Košiciach. Podľa kvestora UVLF Róberta Schrétera použila univerzita 495 939 eur na rekonštrukciu ôsmich výťahov v študentských domovoch. Spomedzi ďalších slovenských univerzít sa najmenej darilo využívať financie na rekonštrukciu internátov Univerzite Komenského (UK) v Bratislave. „Z prideleného balíka zatiaľ naša univerzita nečerpala, keďže existovalo riziko značného zdržania procesu rekonštrukcie. Univerzita totiž identifikovala problémy v projektovej dokumentácii na stavebné práce,“ vysvetlila pre agentúru SITA hovorkyňa UK Lenka Miller. Zároveň priblížila, že v najbližšom čase vyhlási rektor UK verejné obstarávanie na vypracovanie novej projektovej dokumentácie, aby sa rekonštrukcia zrealizovala kvalitne, zdroje boli vynaložené efektívne a aby počas rekonštrukcie nenastali zdržania, ktoré by obmedzili študentov. Slovenská technická univerzita v Bratislave dostala na rekonštrukciu internátov 3,96 milióna eur. Z tejto sumy vyčerpala 85 percent. V stanovisku, ktoré agentúre SITA poskytol kvestor STU Dušan Faktor, uvádza, že to však nie je len o percentách, ale aj o celkovom objeme a o ďalších okolnostiach. „Čerpanie pridelenej účelovej dotácie bolo narušené odstúpením vysúťaženej firmy od jednej zo zmlúv. Z tohto dôvodu sme ešte v roku 2018 museli uskutočniť nové verejné obstarávanie, čím sa oddialilo čerpanie pridelenej dotácie. Ak by si vysúťažená firma riadne plnila záväzky zo zmluvy, bolo by finančné čerpanie na konci roku 2018 v plnej výške. Naša univerzita rozplánovala pridelený objem na viacero etáp v štyroch z našich študentských domovov. Realizácia všetkých etáp je viazaná existujúcimi zmluvami, a tak by už nemal byť problém s preinvestovaním pridelených prostriedkov,“ zdôraznil Faktor.Vyčerpať v plnej miere financie na tento účel sa nepodarilo ani Univerzite Pavla Jozefa Šafárika v Košiciach. Aktuálne je minuloročná dotácia pre UPJŠ v Košiciach podľa hovorkyne Lindy Babušík Adamčíkovej vyčerpaná na 97,5 percenta.Predseda vlády SR Peter Pellegrini a ministerka školstva Martina Lubyová informovali po stretnutí s rektormi, ktoré sa konalo 27. mája v Banskej Bystrici, že prostriedky na rekonštrukciu internátov budú vysokým školám prideľovať diferencovane. Dôvodom je pomalé a rozdielne čerpanie prostriedkov alokovaných v minulom roku na rekonštrukciu internátov vysokých škôl. Z 20 miliónov eur, ktoré boli na tento účel vyčlenené, sa do konca minulého roku podarilo vyčerpať len 38,8 percenta a do 17. mája tohto roku 60 percent. Tie univerzity, ktoré už časť svojej dotácie efektívne minuli, dostanú podľa premiéra ďalšie prostriedky z 50 miliónov, ktoré vyčlenila vláda na rekonštrukciu internátov v tomto roku.


Poľský premiér sľúbil pomoc sýrskym utečencom v Libanone

Poľská konzervatívna vláda dlhodobo odmieta plán Európskej únie na relokáciu utečencov, ktorí uviazli v Grécku či Taliansku.

BEJRÚT. Poľský premiér Mateusz Morawiecki navštívil v utorok na severe Libanonu školu a kliniku, ktoré boli zriadené pre sýrskych utečencov. Pri tejto príležitosti zopakoval stanovisko svojej vlády, že ľuďom, ktorých z domovov vyhnala vojna, by sa mala poskytovať pomoc v krajinách geograficky blízkych ich vlasti. Morawiecki podľa utorňajšieho vyhlásenia svojej kancelárie prisľúbil Libanonu finančnú pomoc vo výške zhruba osem miliónov eur určenú na stavbu bývania pre zhruba 1000 sýrskych utečencov. Zároveň povedal, že najefektívnejšia pomoc utečencom je tá, ktorú dostanú v blízkosti svojej domoviny, kam sa chcú napokon vrátiť. Poľská konzervatívna vláda dlhodobo odmieta plán Európskej únie na relokáciu utečencov, ktorí uviazli v Grécku či Taliansku, do ostatných členských krajín Únie. Odvoláva sa pritom na obavy o svoju bezpečnosť. Varšavu pre odmietanie kvót kritizuje Brusel, ktorý sa jej zároveň vyhráža sankciami, pripomenula agentúra AP. Libanon s iba štyrmi miliónmi obyvateľov prijal na svojom území od vypuknutia konfliktu v Sýrii už takmer milión sýrskych utečencov. Táto malá blízkovýchodná krajina žiada, aby jej s bremenom utečencov pomohlo medzinárodné spoločenstvo.


Ministerstvo obrany pripravuje prvé cvičenie aktívnych záloh

Za každý kalendárny rok zotrvania v aktívnej zálohe prináleží vojakovi motivačný príspevok 600 eur.

BRATISLAVA. Rezort obrany pokračuje v príprave na prvé cvičenie aktívnych záloh, ktoré sa uskutoční od 15. do 26. mája tohto roku. Zamestnávateľom vojakov, ktorí boli zaradení do aktívnych záloh, zaslali Ozbrojené sily SR nad rámec ustanovení zákona list o právach a povinnostiach, ktoré im v tejto súvislosti vyplývajú. Informovala agentúru SITA hovorkyňa ministerstva obrany Danka Capáková.Pilotný projekt aktívnych záloh rezort obrany spúšťa na základe novely zákona o brannej povinnosti z januára minulého roka. Dohodu o zaradení do aktívnych záloh podpísalo ministerstvo so 40 bývalými ženistami. Armáda ich chce v prvom rade využívať v domácom krízovom manažmente, napríklad pri prírodných katastrofách. Minister obrany Peter Gajdoš v minulosti zdôraznil, že teraz je počet aktívnych záloh na úrovni 0. Systém roky nebol riešený, vojaci v zálohe roky necvičili a nepripravovali sa a on je rád, že to idú meniť.Capáková informovala, že v zmysle zákona je zamestnávateľ povinný udeliť svojmu zamestnancovi pracovné voľno na vymedzené obdobie a navyše jeden deň pracovného voľna, ak cesta verejnou dopravou z miesta jeho bydliska, prípadne pracoviska, do miesta určenia trvá viac ako šesť hodín. Platí to aj pre cestu späť, teda zamestnanec má nárok na ďalší deň pracovného voľna určeného na prepravu. Za čas poskytnutého pracovného voľna mu patrí náhrada mzdy v sume jeho priemerného zárobku, pričom náklady na túto náhradu refunduje zamestnávateľovi vojenský útvar. Po skončení pravidelného cvičenia budú zamestnávateľovi doručené podklady na refundovanie nákladov za poskytnuté pracovné voľno.Za každý kalendárny rok zotrvania v aktívnej zálohe prináleží vojakovi motivačný príspevok 600 eur, ktorý mu bude vyplatený spätne v prípade, že absolvoval aspoň 75 percent cvičenia. Ak budú vojaci v zálohe povolaní na riešenie nejakej situácie alebo na cvičenie, zamestnávateľ ich bude musieť pustiť z práce, armáda im prostredníctvom zamestnávateľa vyplatí ušlú mzdu a alikvótnu výšku platu vojaka podľa hodnosti a toho, na koľko dní boli aktivovaní. Náklady na tento prvý pilotný projekt odhadujú na 74-tisíc eur. Do konca volebného obdobia plánujú vycvičiť približne 250 vojakov pre aktívne zálohy. V ďalších rokoch budú v závislosti od finančných prostriedkov hľadať chemikov a potom aj delostrelcov. V minulom roku bol spustený aj pilotný projekt dobrovoľnej vojenskej prípravy. Tá je určená pre tých, ktorí neabsolvovali žiadny vojenský výcvik a neboli teda v minulosti na základnej vojenskej službe alebo profesionálnymi vojakmi. Pilotný projekt absolvovalo 31 záujemcov (22 mužov a deväť žien), ktorí po skončení výcviku boli povýšení do hodnosti vojakov 2. stupňa a zaradení do záloh. Ministerstvo v tomto prípade už pripravilo novelizáciu zákona, aby projekt dobrovoľnej vojenskej služby zatraktívnilo a v budúcnosti prilákal viac záujemcov. Dĺžka dobrovoľnej vojenskej prípravy by sa mala skrátiť z 12 týždňov na 11 a zvýšiť by sa mal finančný príspevok približne o 200 eur na 575 eur. Absolventi dobrovoľnej vojenskej prípravy by mali mať garantovaný jednoduchší prístup do ozbrojených síl, policajného zboru, k hasičom a záchranárom.


Čína a USA sa blížia k finálnej dohode, summit má byť koncom marca

WASHINGTON/PEKING. Spojené štáty a Čína sa výrazne priblížili k ukončeniu obchodného sporu a uzatvoreniu finálnej dohody. Uviedol to v nedeľu večer zdroj blízky rokovaniam. Podľa neho Čína urobila viaceré ústupky, vrátane prísľubu štrukturálnych zmien v ekonomike. Vzhľadom na pokrok v rokovaniach by americký prezident Donald Trump a jeho čínsky náprotivok Si Ťin-pching mohli formálnu obchodnú dohodu podpísať okolo 27. marca, informoval americký denník The Wall Street Journal. Počas osem mesiacov trvajúcej obchodnej vojny USA uvalili vysoké dovozné clá na čínske produkty v celkovej hodnote 250 miliárd USD (219,63 miliardy eur), zatiaľ čo Peking odpovedal odvetnými clami na americké produkty v hodnote 110 miliárd USD. Kroky obidvoch krajín zasiahli finančné trhy, narušili dodávateľské siete a znížili export agrokomodít z USA. Po informáciách, že Čína urobila viaceré ústupky, predstavitelia americkej vlády v minulých dňoch uviedli, že prezidenti by mohli uzatvoriť dohodu už v najbližších týždňoch, a to v Trumpovom luxusnom sídle Mar-a-Lago na Floride. Zdroj oboznámený s rokovaniami dodal, že presný termín zatiaľ stanovený nebol, Peking si však ponechal zhruba desať dní približne od 20. marca na určenie termínu schôdzky. Ďalší zdroj blízky diskusiám informoval, že Čína prisľúbila zvýšenie dovozu amerických agroproduktov, energií a ďalších výrobkov a zároveň prisľúbila viaceré štrukturálne zmeny. Ako informoval The Wall Street Journal, podľa viacerých zdrojov však aj naďalej zostáva niekoľko prekážok a každá zo strán bude pravdepodobne čeliť doma kritike, že podmienky sú príliš výhodné pre druhú stranu. Súčasťou dohody má byť aj nákup zemného plynu Čínou od americkej firmy Cheniere Energy za 18 miliárd USD, dodal The Wall Street Journal. Spoločnosť sa k informáciám nevyjadrila. Už minulý rok pritom firma podpísala 20-ročnú dohodu s čínskou spoločnosťou CNPC o dodávkach plynu, ktorý by mala exportovať z terminálu v Louisiane. Platnosť kontraktu je stanovená do konca roka 2043. Ázijské akciové trhy v pondelok rástli po správe, že Washington a Peking sa priblížili k dohode o ukončení obchodných sporov, ktorú by mohli podpísať ešte tento mesiac. Zložený šanghajský index posilnil o 2,6 percenta na 3 073,03 bodu, tokijský index Nikkei 225 o 1,2 percenta na 21 841,76 bodu, hongkonský Hang Seng o jedno percento na 29 096,02 bodu a juhokórejský Kospi o 0,3 percenta na 2 203,24 bodu.


Bénes má nového spoluhráča. Mönchengladbach angažoval švajčiarsky talent

Zakaria má nahradiť v tíme Mahmouda Dahouda, ktorý odišiel do Dortmundu.

BERLÍN. Nemecký futbalový klub Borussia Mönchengladbach získal zo švajčiarskeho Young Boys Bern 20-ročného stredopoliara Denisa Zakariu. Bundesligový tím zaplatil za reprezentanta Švajčiarska približne desať miliónov eur. Vedenie klubu očakáva, že sa Zakariovi podarí nahradiť v tíme Mahmouda Dahouda. Ten sa rozhodol po sezóne odísť do konkurenčnej Borussie Dortmund. "Cítil som počas rozhovoru dôveru. Myslím si, že to je dobré rozhodnutie a Borussia bude ďalším dobrým krokom v mojej kariére," uviedol Zakaria. V Mönchengladbache sa stretne v družstve aj so slovenským reprezentantom Lászlóom Bénesom. Zakaria podpísal vo svojom novom pôsobisku kontrakt do roku 2022. Informovala agentúra AP.


Terčom útokov v Mjanmarsku má byť aj menšina hinduistov

Rohingovia tvrdia, že vláda klame, aby proti sebe poštvala hinduistov a moslimov.

RANGÚN. Mjanmarské vládne jednotky objavili v nedeľu v Jakchainskom štáte telá 28 žien a detí hinduistického vierovyznania, ktorých údajne ešte minulý mesiac zavraždili moslimskí povstalci. Povstalecká skupina Armáda spásy jakchainských Rohingov (ARSA) však odmietla obvinenia z vraždy týchto hinduistov, pričom zdôraznila, že na civilistov neútočí. Hovorca ARSA súčasne obvinil budhistických nacionalistov, že sa týmito lžami usilujú dosiahnuť rozkol medzi hinduistami a moslimami v Mjanmarsku. Jakchainský štát v Mjanmarsku zachvátila vlna násilia 25. augusta, keď ozbrojenci ARSA zaútočili na policajné stanice a vojenské tábory a zabili pritom najmenej 12 ľudí. Následné operácie vládnych síl vyvolali masový útek moslimského obyvateľstva z etnika Rohingov do susedného Bangladéša. OSN v súvislosti so situáciou v Mjanmarsku hovorí o etnických čistkách. Mjanmarská vláda tieto obvinenia odmieta a tvrdí, že operácie vládnych síl sú súčasťou boja proti teroristom. Agentúra Reuters napísala, že málopočetná hinduistická menšina v Mjanmarsku je teraz zrejme terčom útokov oboch znepriatelených strán. Časť hinduistov podľa Reuters ušla do Bangladéša po tom, ako v Mjanmarsku zažili perzekúcie zo strany vládnych vojakov alebo budhistických radikálov. Iní hinduisti zasa uviedli, že na nich útočili moslimskí povstalci, a to pre podozrenie, že sú vládnymi špiónmi. Mjanmarská vláda informovala, že pátranie v oblasti dediny Je Bo Ťja na severe Jakchainského štátu sa začalo po tom, ako jeden z hinduistických utečencov po príchode do Bangladéša kontaktoval vodcu tejto etnicko-náboženskej komunity v Mjanmarsku. Podľa slov tohto utečenca skupina asi 300 príslušníkov ARSA vyhnala zo spomínanej dediny asi sto ľudí a potom ich zabila. Medzi obeťami je 20 žien a osem chlapcov. Mjanmarská vláda tiež tvrdí, že povstalci z ARSA nútili osem dedinčaniek, aby konvertovali na islam a potom ich vzali so sebou do Bangladéša. Hovorca mjanmarskej vlády spresnil, že bezpečnostné zložky prípad, ktorý sa údajne odohral 25. augusta, prešetrujú. Agentúra Reuters pripomenula, že mjanmarská vláda novinárom, humanitárnym pracovníkom alebo ľudskoprávnym aktivistom neumožňuje návštevu Jakchainského štátu, preto správy o útokoch na hinduistov nebolo možné preveriť z nezávislých zdrojov.


Citroen predstavil nové Berlingo. Ponúkne viac miesta a zvládne ľahký terén

Bohatou výbavou bude smelo konkurovať osobným autám.

PARÍŽ. Do začiatku ženevského autosalónu ostáva už iba pár týždňov, čo je vždy ideálne obdobie na predstavenie nových modelov. Jarnou novinkou Citroenu bude popri modernizovanom C4 Cactus aj nová generácia malej dodávky Berlingo. Citroen sa pýši, že práve Berlingo v roku 1996 založilo segment, ktorý sa označuje ako LAV (leisure activity vehicle). Neskôr sa pridalo Renault Kangoo, Volkswagen Caddy, Opel Combo či Fiat Dobló. Primárne išlo o pracantov, z ktorých sa vykľuli aj ideálne rodinné autá s veľkým dôrazom na praktickú stránku. Tú si samozrejme zachováva aj tretia generácia Berlinga. Jej úlohou bude nadviazať na úspešných 22 rokov, počas ktorých sa predalo vyše 3,3 milióna malých úžitkových citroenov. Predná maska sa podľa očakávaní prispôsobila zvyšku modelového radu Citroen a má veľmi blízko modelu C3 Aircross. Hranaté zadné partie naopak ostali tvarovo verné predošlej generácii Berlinga. Zásahy sa dotkli aj podvozkovej platformy. Zatiaľ čo predná časť vychádza z novej konštrukcie EMP2, ktorú používajú súčasné citroeny, zadná ostáva verná minulému Berlingu. Úplne nový je interiér. Prístrojová doska sa viac priblížila osobným autám a môže byť vybavená osempalcovým dotykovým displejom s konektivitou Apple Car Play či Android Auto. Na predošlé generácie nadväzuje bohaté presvetlenie interiéru pomocou strešných okien samozrejmosťou je opäť množstvo úložných priestorov. Novinkou sú prvky výbavy ako vyklápací head-up displej či indukčné nabíjanie smratfónu. Popri štandardnej verzii M s dĺžkou 4,4 metra sa objaví aj nová osobná verzia s predĺženým rázvorom kolies a celkovou dĺžkou 4,75 metra. Okrem väčšieho kufra tak pribudol aj tretí rad sedadiel, takže Berlingo už nebude v ponuke zaostávať za konkurenciou. O bezpečnosť aj komfort sa postará 19 jazdných asistentov vrátane núdzového brzdenia, adaptívneho tempomatu, parkovacieho asistenta či sledovania mŕtveho uhla. Novinkou, ktorú už poznáme z C3 Aircross, je Grip Control s voľbou piatich režimov podľa terénu. Súrodencami nového Citroenu Berlingo budú už tradične Peugeot Partner a po novom aj Opel Combo, ktorý v súčasnosti ešte vychádza z Fiatu Dobló.


Do Nemecka mali s utečencami prísť tisícky bývalých členov Talibanu

Podľa nemeckej kancelárky dostane v Nemecku azyl asi 55 percent utečencov.

BERLÍN. Medzi utečencami, ktorí počas posledných dvoch rokov prišli do Nemecka, boli aj tisícky niekdajších bojovníkov afganského fundamentalistického hnutia Taliban. V sobotu o tom informoval nemecký spravodajský magazín Der Spiegel. Do Nemecka v posledných dvoch rokoch prišlo viac než milión migrantov. Podľa nemeckého časopisu informoval Spolkový úrad pre migráciu a utečencov (BAMF) bezpečnostné úrady, že tisícky z nich sa počas azylového konania identifikovali ako bývalí podporovatelia alebo dokonca bojovníci Talibanu. Najmenej sedemdesiat Afgancov vyšetruje nemecká generálna prokuratúra. Denník však nepriblížil, či sú všetci z nich podozriví z aktívneho členstva v Talibane. Šesť z nich je vo vyšetrovacej väzbe a budúci týždeň má niekoľko ďalších predstúpiť pred súd. BAMF ani spolková prokuratúra zatiaľ informácie denníka nekomentovali. Vláda kancelárky Angely Merkelovej, ktorá je kritizovaná za vpustenie príliš veľkého množstva migrantov do Nemecka, aktívne deportuje skupiny neúspešných afganských žiadateľov o azyl. Merkelová, ktorá sa bude v spolkových voľbách 24. septembra znovu uchádzať o najvyšší vládny post, tento mesiac deportácie Afgancov obhajovala s tým, že ostatné krajiny Európskej únie konajú rovnako. Podľa Merkelovej štatút utečenca v Nemecku získa približne 55 percent Afgancov.


Izraelskí Arabi a Židia protestovali proti búraniu nepovolených stavieb

TEL AVIV. Izraelskí Arabi a Židia sa v sobotu večer zišli v Tel Avive na spoločnom proteste proti pripravovanej demolácii domov, ktoré si arabskí obyvatelia Izraela postavili bez príslušného povolenia tamojších úradov. Izraelskí Arabi tieto povolenia od úradov dostávajú len v ojedinelých prípadoch. Na čele pochodu ulicami Tel Avivu šli predstavitelia ľavicovej strany Merec a zástupcovia koalície rozličných politických formácií izraelských Arabov. Demonštranti prostredníctvom svojich transparentov i vystúpení obviňovali vládu premiéra Benjamina Netanjahua, že zámerne brojí proti ilegálnym stavbám izraelských Arabov. Podľa demonštrantov ide o prejav Netanjahuovej snahy stlmiť hnev židovských osadníkov po tom, ako izraelský najvyšší súd nariadil vysťahovanie nepovolenej židovskej osady Amona postavenej na pozemkoch palestínskych vlastníkov na Izraelom okupovanom pravom brehu Jordánu. V reakcii na kauzu Amona Netanjahu v decembri 2016 vyhlásil, že jeho vláda sa sústredí na búranie domov izraelských Arabov postavených bez povolenia. "Pred zákonom sme si všetci rovní. Zákon, ktorý nás zaväzuje vysťahovať Amonu, nás rovnako zaväzuje zlikvidovať všetky ilegálne stavby v iných častiach našej krajiny," zdôraznil Netanjahu. Obyvateľov Amony vysťahovali z ich príbytkov v ilegálne postavenej osade tento týždeň vo štvrtok. Ich domy by mali zbúrať nasledujúci týždeň. Izraelskí Arabi sú potomkami Palestínčanov, ktorí zostali na svojej pôde po vyhlásení štátu Izrael v roku 1948. Majú izraelskú štátnu príslušnosť a tvoria 17,5 percenta z populácie Izraela. Sťažujú sa však, že sa cítia ako občania druhej kategórie a zažívajú diskrimináciu na úradoch, čo ich v podstate núti stavať si domy bez povolenia, pretože im ich izraelské úrady odmietajú vystavovať.


Chorvátku Azru Bašičovú odsúdili v Bosne za vojnové zločiny, dostala 14 rokov

Bašičová po vojne odišla z Bosny a usadila sa v USA. Zatkli ju v štáte Kentucky v roku 2011.

SARAJEVO. Na 14 rokov väzenia odsúdili v Bosne bývalú veliteľku bosnianskych chorvátskych jednotiek Azru Bašičovú, ktorá bola obžalovaná zo zločinov spáchaných počas vojny v rokoch 1992-95. Informovala o tom agentúra AP. Bašičová bola bosnianskym súdom pre vojnové zločiny uznaná za vinnú z vraždy jedného srbského civilistu, ako aj z neľudského zaobchádzania s ďalšími väznenými civilistami. Bašičová po vojne odišla z Bosny a usadila sa v USA. Zatkli ju v štáte Kentucky v roku 2011 a roky bojovala proti svojmu vydaniu. Nakoniec americký federálny sudca rozhodol, aby ju poslali do Bosny na súdny proces. Spojené štáty napokon Bašičovú vydali vlani v novembri.


Súd začal konkurzné konanie voči Remetovej Dúhe, stavia aj tunel Višňové

Dôvodom je, že firma nezaplatila subdodávateľom za rekonštrukciu STU.

BRATISLAVA. Okresný súd Bratislava I začal konkurzné konanie voči stavebnej spoločnosti Dúha, ktorá stavia aj tunel Višňové. Oznámenie vyšlo v obchodnom vestníku. Dôvodom podľa informácii TASR je, že firma nezaplatila subdodávateľom za rekonštrukciu Slovenskej technickej univerzity (STU) v Bratislave. Dúha v reakcii hovorí o nekalých praktikách bývalého subdodávateľa, brániť sa chce žalobou a trestným oznámením. "Dúha sa rozhodla podniknúť právne kroky voči skupine firiem, ktoré dlhodobo protiprávnym konaním poškodzujú jej dobré meno. Pokúšajú sa opakovane od spoločnosti vymáhať fiktívne pohľadávky, jednotlivo alebo prostredníctvom organizovanej skupiny. Keďže aktivity zástupcov týchto spoločností javia znaky trestnej činnosti, spoločnosť sa rozhodla uvedené skutočnosti postúpiť na preverenie orgánom činným v trestnom konaní," napísala v stanovisku. Začatím konkurzného konania došlo k obmedzeniu možností podnikania spoločnosti na bežné právne úkony. Zároveň platí, že na jej majetok nemožno začať konanie o výkone rozhodnutia ani exekučné konanie. Dúha čelila konkurznému konaniu aj pred necelými dvoma rokmi, kedy ju do konkurzu posielali rovnako subdodávatelia. Stavebná spoločnosť Dúha, za ktorou stojí podnikateľ Miroslav Remeta, v súčasnosti napríklad v konzorciu buduje zákazku za 410 miliónov eur. Ide o diaľničný úsek D1 pri Žiline, na ktorom sa razí aj 7,5-kilometrový tunel Višňové, ktorý má byť po dobudovaní najdlhším na Slovensku. Vlani v pobočkách firmy vykonali raziu príslušníci Kriminálneho úradu finančnej správy. BRATISLAVA. Na úseku diaľnice D1 s tunelom Višňové, ktorý stavia v konzorciu aj stavebná firma Dúha, prebiehajú práce v zmysle harmonogramu. Uviedla to hovorkyňa Národnej diaľničnej spoločnosti (NDS) Eva Žgravčáková v reakcii na aktuálne informácie o začatí konkurzného konania voči firme Dúha. "Zhotoviteľom úseku D1 Lietavská Lúčka - Višňové - Dubná Skala je Združenie Salini Impregillo - Dúha. V zmluve je jednoznačne definovaná spoločná a nerozdielna zodpovednosť, takisto je zriadená aj banková zábezpeka vo výške 10 % z akceptovanej zmluvnej hodnoty," doplnila Žgravčáková. Naďalej tak podľa nej platí zmluvný termín ukončenia výstavby úseku, ktorý je určený na december 2019. Ide o zákazku za 410 miliónov eur. Tunel Višňové, ktorý sa na úseku nachádza, má byť s dĺžkou 7,5 kilometra najdlhším na Slovensku.


Príbuzní cestujúcich letu MH370 chcú pokračovať v pátraní, zbierajú peniaze

Príbuzní chcú získať peniaze na pokračovanie v pátraní od súkromných darcov.

KUALA LUMPUR. Príbuzní cestujúcich zmiznutého lietadla leteckej spoločnosti Malaysia Airlines dnes v Kuala Lumpure oznámili, že založili finančnú zbierku, ktorou chcú od súkromných darcov získať prostriedky na pokračovanie pátrania po lietadle. Ako uviedla agentúra DPA, dňa 8. marca uplynú tri roky, odkedy lietadlo typu Boeing 777 zmizlo počas letu z Kuala Lumpuru do Pekingu. Na palube lietadla bolo 239 ľudí. Malajzijská, austrálska a čínska vláda 17. januára tohto roku oficiálne odvolali pátranie po zmiznutom lietadle v oblasti s rozlohou 120.000 kilometrov štvorcových v južnej časti Indického oceánu, a to dovtedy, kým sa nenájdu nové dôkazy. Malajzia však súčasne oznámila, že ako pomoc pri objasňovaní prípadu privíta iniciatívu každého súkromného subjektu s príslušnou kvalifikáciou v pátraní po vrakoch lietadiel. Zdroje austrálskeho tímu, ktorý viedol pozastavenú misiu, nedávno uviedli, že trosky MH370 sa s najväčšou pravdepodobnosťou nachádzajú severne od oblasti oficiálneho pátrania v Indickom oceáne, čo vyvolalo nádeje, že lietadlo ešte stále možno nájsť. Do dnešného dňa sa podarilo nájsť 27 úlomkov, o ktorých sa predpokladá, že by mohli pochádzať zo zmiznutého lietadla. Medzi nimi sú aj dva, ktoré sa našli pred dvoma týždňami v Južnej Afrike. Malajzijský minister dopravy Liow Tiong Lai, ktorý sa v sobotu zúčastnil na spomienkovom podujatí v Kuala Lumpure, uviedol, že vyšetrovatelia všetky úlomky analyzujú. Dodal tiež, že malajzijská vláda podpísala s niekoľkými krajinami na pobreží východnej Afriky zmluvy o koordinácii pátrania po troskách zmiznutého boeingu. Odhaduje sa, že na spustenie nového pátrania po zmiznutom lietadle bude potrebných 15 miliónov dolárov.


NKÚ upozorňuje na rýchle zadlžovanie nemocníc, problémy majú aj župy

Nemocnice pod vyššími územnými celkami sa zadlžujú rovnako výrazne ako tie štátne.

BRATISLAVA. Nemocnice pod vyššími územnými celkami (VÚC) sa zadlžujú rovnako výrazne ako tie štátne. Miestami dokonca ide o väčšie tempo zadlženia, poukazuje Najvyšší kontrolný úrad (NKÚ). "Nikto o tom nehovorí, to tempo je naozaj výrazné, v objemoch zadlženia je to ale menej, keďže hospodária s menším balíkom prostriedkov," povedal šéf NKÚ Karol Mitrík. Mitrík čerpal informácie z výsledkov druhej vlny kontrol nemocníc. NKÚ sa pozrel na 13 takýchto zdravotníckych zariadení. Správa ešte nie je známa verejnosti, kontrolóri na nej ešte pracujú, zverejnená by mohla byť koncom tohto júna. Nemocnice majú podľa Mitríka zlý manažment nemocníc. Tretia etapa kontrol v zdravotníctve už prebieha, zaoberá sa napríklad nemocnicami - neziskovými organizáciami. Štvrtú fázu kontrol odobril Mitrík nedávno, NKÚ pôjde do zdravotných poisťovní a na ministerstvo zdravotníctva. "Máme čo robiť, aby sme toto všetko stihli do konca roka," dodal šéf NKÚ. Prvú veľkú kontrolu nemocníc ukončil kontrolný úrad koncom minulého roka. Tá vtedy odhalila viaceré pochybenia a porušovanie zákonov - napríklad tendre na drahú zdravotnícku techniku. Kontrolóri sa vtedy bližšie pozreli na hospodárenie deviatich štátnych univerzitných a fakultných nemocníc.


Slovan uspel na ľade Severstaľu Čerepovec, súperovi strelil tri góly

Hokejisti bratislavského klubu strácajú na svojho dnešného súpera po zápase už iba bod.

Severstaľ Čerepovec - HC Slovan Bratislava 1:3 (0:1, 0:1, 1:1) Góly: 56. Monachov (Magogin, Jevsejenkov) - 19. Ďaloga (Jeglič), 37. Taffe (Cheechoo), 59. Chipchura (Brust, Plastino). Rozhodovali: Bukin, Vasiliev - Ivanov, Černyšov (všetci Rus.), vylúčení: 3:7 na 2 min, presilovky: 0:1, oslabenia: 0:1, 3960 divákov Severstaľ: Kovář - Masuhr, Chochlov, Stasenko, Jevsejenkov, Kudako, Ježov, Sizov - Kagarlickij, Černov, Polák - Vovčenko, Trubačov, Truňov - Magogin, Avcin, Kazakovcev - Vorobjov, Karlin, Monachov - Mons Slovan: Brust - Plastino, Meszároš, Starosta, Rosandič, Ďaloga, Bačík, Pokorný - Nedorost, Taffe, Jeglič - Lušňák, Chipchura, Cheechoo - Valský, Zigo, Petráš - Hlinka, Šiška, Vopelka Ďalšie sobotňajšie výsledky: Admiral Vladivostok - Červená hviezda Kchun-lun 3:1 (0:0, 1:1, 2:0) Góly: 31. Fisenko, 43. Sajustov, 60. Alexandrov - 34. Jalasvaara Spartak Moskva - HK Soči 2:5 (0:3, 0:1, 2:1) Góly: 42. Provolnev, 48. Kalinin - 3. a 9. Ščegolkov, 6. Mamašev, 22. Zacharčuk, 60. Padakin Lada Togliatti - Barys Astana 2:3 pp (0:1, 2:1, 0:0 - 0:1) Góly: 28. Šenfeld, 30. Filatov - 24. a 62. Dawes, 15. Chuďakov Ak Bars Kazaň - Avtomobilist Jekaterinburg 5:0 (1:0, 2:0, 2:0) Góly: 10. Čibisov, 33. Popov, 40. Lukojanov, 52. Azevedo, 60. Jordán Lokomotiv Jaroslavľ - Jokerit Helsinki 4:1 (1:0, 0:1, 3:0) Góly: 4. Korškov, 46. Kozun, 51. Talbot, 56. Kronwall - 22. Regin Neftechimik Nižnekamsk - Jugra Chanty-Mansijsk 2:1 (1:1, 0:0, 1:0) Góly: 15. Sexton, 60. Konkov - 3. Lapenkov ČEREPOVEC. HC Slovan Bratislava triumfoval v sobotnom zápase Kontinentálnej hokejovej ligy (KHL) na ľade Severstaľu Čerepovec 3:1. Hostia skórovali v presilovej hre, oslabení i rovnovážnom počte. V závere prvej tretiny sa presadil Marek Ďaloga, koncom druhého dejstva udrel Jeff Taffe a krátko pred treťou sirénou dal gól Kyle Chipchura. Zverenci Čecha Miloša Říhu sa v tabuľke Západnej konferencie dotiahli na svojho sobotného súpera na rozdiel jediného bodu. Ukončili piaty tohtosezónny trip, na ktorom predtým nestačili na SKA Petrohrad a CSKA Moskva. Na ďalší odcestujú na budúci mesiac, 8. novembra nastúpia v Jekaterinburgu. /zdroj: championat.com/ Miloš Říha, tréner Slovana: "Po predchádzajúcich ťažkých dueloch v Petrohrade a v Moskve sme očakávali, že ani dnes to nebudeme mať jednoduché. Domáci totiž boli viac oddýchnutí. Severstaľ mal mnoho presiloviek vrátane výhody o dvoch korčuliarov. Veľmi dôležité bolo, že všetci naši hráči splnili zvolenú taktiku do bodky."


Republikánsky kongresman navrhol zrušiť ministerstvo školstva

WASHINGTON. O šokujúce či radikálne nápady nie je núdza ani medzi americkými zákonodarcami. Jeden z nich navrhol úplné zrušenie ministerstva školstva, neuviedol však, ako to urobiť. Republikán Thomas Massie, reprezentujúci v Kongrese štát Kentucky, predložil návrh zákona rušiaceho ministerstvo. Celý text zákona má pritom len jedinú vetu: "Ministerstvo školstva 31. decembra 2018 zanikne." Kongresman odôvodnil svoj návrh tým, že ani Kongres ani prezident prostredníctvom svojich ľudí "nemajú ústavnú právomoc diktovať ako a čo sa musia učiť naše deti". "Nevolení byrokrati vo Washingtone by nemali mať na starosti intelektuálny a morálny vývoj našich detí. Štáty a miestne komunity sú v najlepšej pozícii sformovať učebné plány, ktoré spĺňajú potreby ich študentov. Školy by mali niesť zodpovednosť a rodičia majú právo vybrať si najlepšie vzdelávanie pre svoje deti," uvádza sa v tlačovej správe na webovej stránke zákonodarcu. Thomasa Massieho podporilo niekoľko ďalších republikánov. Walter Jones je podobne ako Massie presvedčený, že rozhodovanie o vzdelávaní patrí na lokálnu, nie federálnu úroveň. "Roky som obhajoval vrátenie politiky vzdelávania tam, kam patrí - na štátnu a lokálnu úroveň. Byrokrati v D.C. nemôžu rozumieť individuálnym potrebám škôl a ich žiakov. Je čas vyhnať federálnych úradníkov z tried a zrušiť ministerstvo školstva," povedal Jones. Ostro skritizoval ministerstvo školstva aj republikán Andy Biggs: "Ministerstvo školstva prerástlo do nespoznateľnej federálnej beštie. Je čas ukončiť prístup 'jedna veľkosť sedí všetkým' a vrátiť právomoci na miestnu úroveň." Kongresmani neuviedli žiadne podrobnosti o procese zrušenia ministerstva. Profesor práva David Schoenbrod pre rozhlasovú stanicu NPR povedal, že zrušenie ministerstva nie je také ľahké, ani pravdepodobné. "Nech si myslíte o ministerstve čo chcete, predstava, že ho môžete zrušiť jednovetným zákonom, je len pózovaním," tvrdí Schoenbrod. Ministerstvo školstva vzniklo v roku 1980, má 4400 zamestnancov a rozpočet 68 miliárd dolárov. Návrh zákona o jeho zrušení predložili kongresmani v ten istý deň, keď bola vymenovaná nová ministerka školstva Betsy DeVosová. O zrušenie ministerstva sa v rámci šetrenia pokúšal aj prezident Ronald Reagan.


Voľby v Macedónsku sú testom pre novú ľavicovú vládu

Prieskumy ukazujú, že mierny náskok majú vládnuci sociálni demokrati.

SKOPJE. V Macedónsku sa dnes konajú komunálne voľby, všeobecne považované za vážnu skúšku pre súčasnú ľavicovú vládu. Tá sa dostala k moci len pred piatimi mesiacmi v rámci politickej krízy, ktorá nastala po desaťročí vlády konzervatívcov. Informuje o tom agentúra AP. Vyše 1,8 milióna oprávnených voličov môže v takmer 3500 volebných miestnostiach v hlavnom meste Skopje a ďalších 80 samosprávach dať svoj hlas starostom a poslancom miestnych zastupiteľstiev. Ak sa po sčítaní hlasov ukáže, že bude treba aj druhé kolo, uskutoční sa 29. októbra. Prieskumy verejnej mienky ukazujú, že mierny náskok majú vládnuci sociálni demokrati, ktorí sa nádejajú, že zosadia z kresla úradujúceho konzervatívneho starostu macedónskej metropoly Skopje. V minulých komunálnych voľbách v roku 2013 získala súčasná hlavná opozičná strana, konzervatívna Vnútorná macedónska revolučná organizácia - Demokratická strana macedónskej národnej jednoty (VMRO-DPMNE), väčšinu kresiel v 56 z 86 samospráv, kým sociálni demokrati len v štyroch. Predbežné výsledky dnešných komunálnych volieb sa očakávajú v pondelok.


Prehliadky mŕtvych nebudú mať prednosť pred prácou lekára v ambulancii

Všeobecní lekári a Ministerstvo zdravotníctva sa dohodli na novele zákona

BRATISLAVA. Všeobecní lekári a Ministerstvo zdravotníctva (MZ) SR našli spoločnú reč v prípade novely, ktorá upravuje prehliadky mŕtvych. Ako informovala v pondelok Spoločnosť všeobecných lekárov Slovenska (SVLS), na víkendovom stretnutí vyjadrili lekári zásadný nesúhlas s viacerými ustanoveniami novely. "Impulzom na intenzívne rokovanie bola právna analýza novely zákona, ktorú zaslala SVLS ministrovi zdravotníctva, predsedovi Úradu pre dohľad nad zdravotnou starostlivosťou (ÚDZS) a poslancom NR SR,“ uviedla prezidentka SVLS Monika Palušková. Navrhovanú úpravu vnímali všeobecní lekári okrem iného ako diskriminačnú a v rozpore s Ústavou SR. "Po nekonečných trinástich rokoch máme konečne možnosť zmeniť katastrofálnu situáciu. Musíme tak s ohľadom na občanov aj lekárov urobiť. Treba však urobiť právne čisté systémové nastavenie, nie zakonzervovať súčasný zlý stav,“ konštatovala predsedníčka Sekcie pre financovanie a legislatívu SVLS Jana Striško Senčáková. Zástupcovia SVLS ministrovi zdravotníctva opakovane deklarovali požiadavku, aby bol vytvorený nezávislý a etický systém prehliadok mŕtvych v nemocniciach aj mimo nich. Na rokovaní minister zdravotníctva Tomáš Drucker a SVLS dospeli pri návrhu novely zákona ku konsenzu. Zhodli sa na tom, že v zákone bude definovaná priorita poskytovania zdravotnej starostlivosti lekármi pred prehliadkami mŕtvych. Neodkladnosť prehliadok mŕtvych nebude mať prednosť pred prácou lekára v ambulancii, nemocnici alebo na pohotovosti a budú rešpektované ordinačné hodiny prevádzkovateľov zdravotníckych zariadení. Podľa zverejnených informácií povinnosť vykonávať prehliadky mŕtvych sa bude týkať všetkých ambulantných poskytovateľov zdravotnej starostlivosti, ktorí disponujú platným povolením na poskytovanie zdravotnej starostlivosti, avšak iba v prípade, ak ÚDZS nedokáže túto službu zabezpečiť profesionálmi alebo dobrovoľníkmi v danom regióne. Povinnosťou ÚDZS bude zabezpečiť, aby v takomto prípade vykonal rozpis povinných subjektov a rešpektoval v ňom rovnomernosť. V prípade povinnosti nebudú ambulantní poskytovatelia vykonávať prehliadky mŕtvych v nemocniciach. "Upravená novela zákona má predpoklady vytvoriť nezávislý, dôstojnejší a etický systém prehliadok mŕtvych. Nový návrh nie je dokonalý, ale odstránila sa z neho protiústavnosť a diskriminácia. Považujeme ho v tejto podobe za akceptovateľný a vykonateľný v praxi,“ uviedla Palušková. "Konečné rozhodnutie je na poslancoch. Verím, že v NR SR zvíťazí zdravý rozum a záujem politikov konečne tento problém racionálne vyriešiť v prospech občanov aj lekárov,“ uzavrela.


Europarlament vysiela na Maltu delegáciu, bude skúmať korupciu

Krajinou otriasla nedávno vražda novinárky, ktorá bola tvrdou kritičkou vlády a korupcie na Malte.

BRUSEL. Európsky parlament vysiela na Malta delegáciu, ktorá má vyšetriť, ako tamojšia vláda bojuje proti korupcii. Tento krok zvýši tlak na premiéra Josepha Muscata v súvislosti s nedávnou vraždou investigatívnej novinárky. Liberálny europoslanec Guy Verhofstadt vo štvrtok uviedol, že "korupcia je zjavne na Malte rozšírená a stáva sa výnosným podnikateľským modelom". Verhofstadt povedal, že delegácia bude skúmať, ako sa na Malte "dodržiavajú zákony, aké kroky sa podnikajú proti korupcii a ako sa bojuje s praním špinavých peňazí". Maltou otriasla nedávno vražda novinárky Daphne Caruanovej Galiziovej, ktorá bola tvrdou kritičkou vlády a korupcie v krajine. Prispela k predčasným voľbám na Malte po tom, ako zverejnila informácie spájajúce Muscata a jeho manželku s kauzou Panama Papers. Zomrela 16. októbra pri výbuchu jej auta. Prípad vyvolal na Malte i v celej Európskej únii pohoršenie a odsúdenie. Jej traja synovia vystúpili v stredu v Európskom parlamente, kde sa dočkali veľkého potlesku. Premiéra Muscata vyzvali, aby odstúpil.


Silné mrazy v USA odhalili nedostatky zdrojov zelenej energie

Nízke teploty paralyzovali veterné a slnečné elektrárne v Minnesote.

MINNEAPOLIS. Treskúca zima v USA podporila námietky odporcov zelenej energie. Oblasti, v ktorých teplota zostúpila najnižšie, boli totiž odkázané na výrobu elektriny z uhlia, plynu a jadrovú energiu. Veterné ani slnečné elektrárne nefungovali. Preto Isaac Orr z konzervatívneho minnesotského think-tanku Center of the American Experiment v článku publikovanom v Star Tribune varoval pred plánom minnesotských zákonodarcov zvýšiť podiel elektriny z obnoviteľných zdrojov do roku 2030 na 50 percent. Minulotýždňové počasie podľa neho ukázalo nebezpečenstvo prílišného zamerania na veternú a slnečnú energiu a nazval uhlie, plyn a jadro spoľahlivými zdrojmi energie. Upozornil, že minulú stredu, keď teplota v Minneapolise-Saint Paul, teda v najľudnatejšej mestskej oblasti v štáte Minnesota, klesla na -24 stupňov, veterné elektrárne dodali len 4 percentá elektriny, pričom využitie inštalovaných kapacít v regióne dosiahlo len 24 percent. Uhoľné elektrárne v tom čase pokryli 45 percent spotreby elektriny, jadrové 13 percent a plynové 26 percent. Zvyšok bol importovaný z Kanady a ostatných štátov USA. Plyn podľa Orra minulý týždeň pokryl vykurovanie približne 66 percent domácností v Minnesote. Vzhľadom na extrémne nízke teploty ho však nebol dostatok.


Podozrivé zákazky u Lajčáka preverí Protimonopolný úrad

Protimonopolný úrad prijal žiadosť o preskúmanie konania od rezortu zahraničných vecí.

BRATISLAVA. Protimonopolný úrad (PMÚ) preverí zákazku súvisiacu s predstavením loga v rámci slovenského predsedníctva v Rade EÚ. Potvrdila to v piatok Adriana Oľšavská z úradu. "Úrad požiadal ministerstvo zahraničných vecí, aby predložilo kompletné doklady a informácie súvisiace s výberom dodávateľa," povedala Oľšavská. Protimonopolný úrad prijal žiadosť o preskúmanie konania práve od rezortu zahraničných vecí, podnet dala na úrad aj mimovládna organizácia Transparency International Slovensko. Rezort diplomacie obvinila z predražených zákaziek súvisiacich s predsedníctvom spolu s TIS bývalá zamestnankyňa Zuzana Hlávková. K podujatiu predstavenia loga bol podľa nej z troch návrhov vybraný ten od Agentúry Evka za 156-tisíc eur, malo to byť podľa nej dopredu dohodnuté. Ministerstvo tvrdenia Hlávkovej a TIS odmietlo. Rozpočet sa podľa rezortu dodržiava a podarí sa mu dosiahnuť úsporu.


Facebook ukáže užívateľom, či sledovali ruskú propagandu

Sociálna sieť najíma viac posudzovateľov reklamy.

MENLO PARK, BRATISLAVA. Facebook chystá pre používateľov webovú službu, ktorá ich upozorní, či na sociálnej sieti sledovali ruské propagandistické príspevky. Používatelia sa tak podľa agentúry Reuters dozvedia, ktoré z príspevkov videli, na ktoré klikli a ktoré označili niektorým z piktogramov. Spätne si tak budú môcť vyladiť svoje spomienky na volebnú kampaň v roku 2016. Facebook k tomuto kroku pristupuje po intenzívnej kritike z rôznych kruhov, ktoré ho vinia z toho, že svoj priestor otvoril pre kampaň zahraničných agentúr a médií. Doposiaľ analytici vyčíslili, že cieľom kampane sa stalo 126 miliónov používateľov Facebooku a približne 20 miliónov ľudí na Instagrame. Nová internetová služba má pokrývať obdobie od januára 2015 po august 2017. Dostupnou by sa mala stať do konca roka. Diskutuje sa i o tom, či bude Facebook povinný individuálne upozorniť dotknutých používateľov na výpis, ktorý si môžu pozrieť.


Budúca belgická kráľovná Elisabeth oslávila plnoletosť

Plnoletosť budúcej kráľovnej sa rozhodla pripomenúť si aj Belgická pošta.

BRUSEL. Belgická princezná Elisabeth, najstaršia zo štyroch detí kráľa Filipa, dosiahne v piatok 18 rokov a po právnej stránke už bude schopná nahradiť vo funkcii svojho otca. Uviedla to belgická televízna stanica RTBF. K takejto situácii by podľa RTBF mohlo dôjsť v prípade, ak kráľ Filip abdikuje alebo skoná bez toho, aby určil nejakého regenta. Kráľovský kronikár Patrick Weber pre RTBF pripomenul, že Filip je "mladý panovník", má 60 rokov a je vo funkcii iba šesť rokov. Pre princeznú Elisabeth - kňažnú z Brabantska alebo Elisabeth Belgickú, ako ju titulujú médiá - sa ani po dosiahnutí plnoletosti prakticky nič nemení, bude pokračovať vo svojom vzdelávaní a príprave na úlohu budúcej panovníčky. Zároveň však urobila symbolické gesto, keď sa rozhodla vzdať sa štátnych dotácií, na ktoré má po dosiahnutí veku 18 rokov nárok. Historik Vincent Dujardin pre RTBF vysvetlil, že formovanie budúcej hlavy štátu musí byť šikovnou kombináciou toho, čo chce a čo musí z titulu svojej budúcej funkcie napĺňať. Očakáva sa, že vo všeobecnej rovine zvládne základy práva, histórie a hospodárstva, má hudobné a tanečné vzdelanie, hrá na klavíri, zároveň však musí dbať na dôležitú reprezentačnú úlohu ako člena kráľovskej rodiny, ktorý raz zasadne na trón. Princezná ukončila základné vzdelanie na katolíckej strednej škole v Bruseli a bola prvá z kráľovskej rodiny, čo chodila do flámskej školy. V súčasnosti je študentkou strednej školy Atlantic College vo Walese a očakáva sa, že po získaní medzinárodnej maturity v roku 2020 bude pokračovať vo vysokoškolských štúdiách na niektorej známej univerzite v zahraničí. Čím sa vyhne zbytočným politickým sporom v rodnej krajine, či by mala študovať v regióne Flámsko alebo vo frankofónnom Valónsku. Po dosiahnutí plnoletosti má korunná princezná nárok na poberanie dotácie vo výške takmer 920.000 eur ročne. Táto suma je určená na zaplatenie nákladov pre jej poradcov, ktorí jej pomáhajú v príprave na budúce panovnícke povinnosti. Keďže však študuje, rozhodla sa štedrej dotácie vzdať, čo historik Dujardin označil za "múdry ťah". "Z politického hľadiska by prijatie tejto dotácie bolo katastrofické," priznal aj kráľovský kronikár Weber. A dodal, že by to bolo vodou na mlyn nacionalistom, ktorí by to dokázali využiť vo svojej mediálnej kampani. Plnoletosť budúcej kráľovnej sa rozhodla pripomenúť si aj Belgická pošta, ktorá pri tejto príležitosti vydá už tretiu sériu známok venovanú princeznej Elisabeth. Pôjde o limitovanú sériu známok v počte 208.000 kusov, bez dodatočnej dotlače, čo znamená dobrú správu pre zberateľov známok.


Parlament schválil štátny záverečný účet

Rozpočtu pomohol pozitívny hospodársky vývoj.

BRATISLAVA. Rozpočtu Slovenska v minulom roku výrazne pomohol pozitívny hospodársky vývoj. Konštatuje to rezort financií v návrhu záverečného účtu Slovenskej republiky, ktorý schválili poslanci parlamentu. Podľa neho boli pritom daňové a odvodové príjmy za rok 2018 oproti schválenému rozpočtu vyššie až o 821 mil. eur. Tieto nadpríjmy sa však do celkového výsledku rozpočtového hospodárenia pretavili iba v obmedzenom rozsahu. Schodok verejných financií vlani dosiahol 629,5 mil. eur a oproti schválenému rozpočtu tak bol nižší o 113,4 mil. eur. Podľa prvotnej notifikácie Eurostatu tak Slovensko vlani hospodárilo s deficitom 0,7 % hrubého domáceho produktu (HDP), teda o 0,13 % HDP lepšie, ako sa pôvodne plánovalo. „Na príjmy rozpočtu pozitívne vplýval rast ekonomiky Slovenskej republiky, s tým súvisiaci rast zamestnanosti a lepší výber odvodov,“ konštatuje rezort financií v návrhu záverečného účtu. Ako dodáva ministerstvo, v rámci slovenského hospodárstva totiž vlani vzniklo viac ako 50 tisíc nových pracovných miest, čo pozitívne ovplyvnilo nielen príjmy, ale aj výdavky verejnej správy. „Pozitívne sa skončilo hospodárenie Sociálnej poisťovne a oblasti verejného zdravotného poistenia, na ktoré mali vplyv najmä vývoj zamestnanosti a rast miezd,“ dodáva rezort financií.Slovensko vlani zaznamenalo aj pokles dlhu verejnej správy v pomere k hrubému domácemu produktu. Oproti roku 2017 sa znížil o dva percentuálne body na 48,9 % HDP. „V rámci Európskej únie v roku 2018 dosiahlo deväť krajín vyšší schodok a 17 krajín dosiahlo vyšší dlh verejnej správy ako Slovenská republika. Za rok 2018 bol priemerný schodok v Európskej únii vo výške 0,6 % HDP a priemerný dlh verejnej správy únie dosiahol 80 % HDP,“ dodáva ministerstvo financií.


Cehlárik dostal šancu v nájazdoch, Halák zaujal zákrokom v predĺžení

NEW YORK. Hokejisti Bostonu Bruins prehrali na ľade New Yorku Rangers 3:4 po samostatných nájazdoch v nočnom stretnutí zámorskej NHL. V drese hostí sa predstavili traja slovenskí hokejisti. Brankár Jaroslav Halák odchytal celé stretnutie, zneškodnil 36 z 39 striel súpera a dosiahol 92,3-percentnú úspešnosť zákrokov. Zaujal najmä jeho zákrok v predĺžení. "To bol ale zákrok, Pane Bože," vravel zámorský komentátor po zlikvidovaní šance Miku Zibanejada. Útočník Peter Cehlárik počas trinástich minút na ľade ani raz nevystrelil na bránku súpera, od trénera ale dostal dôveru v nájazdoch. Pri svojom pokuse hneď v prvej sérii však neuspel. Obranca Zdeno Chára odohral 18:29 minúty. Zatiaľ čo Cehlárik získal jeden plusový bod, kapitán Bostonu si do štatistík pripísal mínusový bod. O triumfe Rangers rozhodol až v siedmej sérii nájazdov obranca Anthony DeAngelo. Rangers zdolali Bruins v deviatom z ostatných desiatich duelov. Toronto zdolalo Ottawu 5:4 napriek premárnenému dvojgólovému vedeniu v tretej tretine. Víťazný gól strelil v 50. minúte obranca Morgan Rielly. "V zápase boli časti hry, keď sme sa cítili naozaj dobre a boli sme spokojní s naším výkonom. Rovnako tam boli však aj časti, keď sme upustili od nášho herného plánu. Po väčšinu času to však bolo dobré a s výsledkom sme, samozrejme, spokojní," povedal Rielly pre oficiálny ligový web. Maple Leafs zvíťazili v treťom stretnutí po sebe. "Po veľkú časť zápasu sme boli na tom dobre, ale urobili sme zopár chýb a zaplatili za ne. To bolo všetko, čo potrebovali. V tretej tretine sme vyrovnali na 4:4, ale stačilo zopár chýb a oni využili svoju šancu," zhodnotil gólman zdolaného tímu Craig Anderson. Ottawa nastúpila bez slovenského obrancu Christiána Jaroša, ktorého trápi zranenie v dolnej časti tela. NHL 2018/2019 - základná časť: Góly: 8. Hyman (Marner, Tavares), 35. Johnsson (Gauthier), 37. Matthews, 39. Tavares (Marner, Kapanen), 50. Rielly (Hyman) - 18. Pääjärvi (Pageau, Lajoie), 22. Duchene (Dzingel, B. Ryan), 41. Chabot (B. Tkachuk, Mark Stone), 44. Pääjärvi (Z. Smith, Pageau) Brankári: Anderson - Andersen, strely na bránku: 30:44 /obranca Martin Marinčin (Toronto) je na farme/ /obranca Christián Jaroš (Ottawa) nehral pre zranenie/ Góly: 18. Zibanejad (Zuccarello), 50. K. Hayes (Vesey, Bučnevič), 53. Chytil (Bučnevič, DeAngelo), rozhodujúci sam. nájazd DeAngelo - 31. Heinen (Grzelcyk, Marchand), 32. Pastrňák (David Krejčí, Kevan Miller), 36. Bergeron (Krug, Marchand) Brankári: HALÁK - Georgiev, strely na bránku: 30:39 /brankár Jaroslav Halák (Boston) odchytal celé stretnutie, chytil 36 z 39 striel súpera, dosiahol 92,3-percentnú úspešnosť zákrokov, v samostatných nájazdoch chytil päť zo siedmich pokusov súpera/ /obranca Zdeno Chára (Boston) odohral 18:29 minúty, pripísal si jeden mínusový bod, dvakrát vystrelil na bránku súpera, prezentoval sa aj jedným bodyčekom a jednou stratou puku/ /útočník Peter Cehlárik (Boston) odohral 13:01 minúty, pripísal si jeden plusový bod, prezentoval sa jedným bodyčekom a jednou stratou puku, v samostatných nájazdoch v prvej sérii nepremenil svoj pokus/


V Britskej knižnici prezentovali anglický preklad Krvavých sonetov

Ide o historicky prvý umelecký preklad Krvavých sonetov do angličtiny.

LONDÝN, BRATISLAVA. Historicky prvý umelecký preklad Krvavých sonetov (The Bloody Sonnets) Pavla Orságha Hviezdoslava do angličtiny prezentovali v stredu v Londýne pri príležitosti 100. výročia ukončenia prvej svetovej vojny. Informovalo o tom veľvyslanectvo Slovenskej republiky v Londýne. "Storočnica konca prvej svetovej vojny je dobrou príležitosťou na to, aby sme velikána našej literatúry vrátili na piedestál svetovej literatúry prostredníctvom prekladu do angličtiny," povedal pri tejto príležitosti slovenský veľvyslanec v Londýne Ľubomír Rehák. Knihu prezentoval Rehák spolu s prekladateľom Sonetov Johnom Minahaneom v stredu o 18:00 miestneho času v priestoroch Britskej knižnice za účasti významných predstaviteľov odbornej komunity. Súčasťou prezentácie bol aj umelecký prednes úryvkov z diela v angličtine. Slovenské veľvyslanectvo v Londýne v spolupráci s partnerskými inštitúciami organizuje sériu prezentácií nového anglického prekladu Krvavých Sonetov, ktoré sú vrcholným dielom slovenského básnika Pavla Országha Hviezdoslava. Podujatia sa uskutočnia počas novembra vo viacerých mestách, vrátane Londýna, Belfastu, Cardiffu, Stirlingu, Dublinu a Cambridge. Prezentácie Sonetov pripomínajú 100. výročia ukončenia prvej svetovej vojny i vzniku Československa, ako aj 25. výročie vzniku samostatnej Slovenskej republiky. Mimoriadnu edíciu tejto publikácie dostala aj britská kráľovná Alžbeta II. Kráľovná, podľa slovenského veľvyslanectva ocenila jej silné humánne posolstvo, ktoré je aktuálne dodnes. Pavol Országh Hviezdoslav napísal cyklus 32 sonetov ako reakciu na prvé správy z prvej svetovej vojny. V lyrickom diele vyjadril bolesť a rozhorčenie nad mravným úpadkom ľudstva, ktoré sa vrhá do vojnových konfliktov a spôsobuje bolesť a utrpenie. Krvavé sonety vyšli v samostatnom knižnom vydaní v roku 1919 a odvtedy boli preložené do viacerých cudzích jazykov.


Trump dostal otvorený list od teroristov z Talibanu

Hnutie varuje pred zvyšovaním počtu amerických vojakov v Afganistane.

KÁBUL. Vedenie afganského teroristického hnutia Taliban napísalo otvorený list americkému prezidentovi Donaldovi Trumpovi, v ktorom ho varuje pred zvyšovaním počtu amerických vojakov v Afganistane. "Predchádzajúce skúsenosti dokázali, že vysielanie väčšieho počtu vojakov do Afganistanu nevyústilo do ničoho iného než do ďalšieho ničenia americkej vojenskej a hospodárskej sily," uvádza sa v liste, z ktorého v utorok citovala agentúra DPA. Americký minister obrany James Mattis v pondelok oznámil, že vláda prezidenta Trumpa už čoskoro oznámi svoju novú vojenskú stratégiu pre Afganistan. V poslednej správe americkému Kongresu, v čase, keď bol tento plán ešte v stave svojej rozpracovanosti, rezort obrany uviedol, že prítomnosť vojakov v Afganistane posilní o niekoľko tisíc. Predovšetkým sa počíta s posilnením výcvikovej a asistenčnej misie Severoatlantickej aliancie s názvom Rozhodná podpora (Resolute Support). V Afganistane sa aktuálne nachádza zhruba 8400 amerických vojakov. V rokoch 2010-11 ich tam bolo nasadených až 100-tisíc. Taliban nabáda Trumpa, aby stiahol svoje vojská, a v liste dodal, že pokiaľ nedokáže túto vojnu vyhrať s profesionálnymi vojakmi z USA a NATO, nikdy ju nevyhrá ani so "žoldniermi, nájomnými firmami či bábkami".


Ministri ekonomických mocností pochybujú o kryptomene Facebooku

Francúzsky minister Le Maire v súčasnosti nevidí vhodné podmienky na to, aby sa libra ujala.

PARÍŽ. Veľké ekonomické mocnosti sa stavajú k zavedeniu digitálnej meny libra, ktorú plánuje internetový koncern Facebook, krajne kriticky. Ministri financií a centrálni bankári skupiny najväčších priemyselných krajín G7 majú veľké pochybnosti o tomto projekte, uviedol nemecký minister financií Olaf Scholz. Ministri financií a centrálni bankári skupiny G7 sa streli v Chantilly pri Paríži. Predsavzali si, že budú veľmi pozorne kontrolovať, či sa pri zavádzaní libry dodržia všetky aktuálne regulačné predpisy. Okrem toho sa musí vyjasniť, či nebude potrebné zmeniť reguláciu, aby sa zachovala stabilita medzinárodného finančného systému. "Všetci hovoria o libre," uviedol Scholz. Zakladateľ Facebooku Mark Zuckerberg v júni ohlásil, že Facebook zavedie vlastnú digitálnu menu. Od roku 2020 by sa mala dať kúpiť stabilnými menami, ako sú americký dolár alebo euro. Touto virtuálnou menou by sa malo dať platiť na internete. Okrem toho mieri na ľudí, ktorí chcú do cudziny previesť peniaze, za čo doteraz platia vysoké poplatky. Scholz súhlasí s tým, že je potrebné znížiť ceny transferov peňazí a zrýchliť ich. "To sa však dá docieliť aj opatreniami dnešných centrálnych bánk." Dodal, že na to nie je potrebná žiadna nová mena, ktorá by nepodliehala demokratickej kontrole. Podobne sa vyjadril aj francúzsky minister financií Bruno Le Maire. Le Maire konštatoval, že "v súčasnosti nie sú vhodné podmienky na to, aby digitálna mena libra, ktorú navrhol Facebook, pokročila vpred.


Program Erasmus+ by museli pre tvrdý brexit prerušiť

Eurokomisia vydala návrh nariadenia o aktivitách programu Erasmus+ v kontexte brexitu.

BRATISLAVA. Ak by sa dohoda o vystúpení Británie z Európskej únie neratifikovala, súčasní účastníci programu Erasmus+ z EÚ27 a zo Spojeného kráľovstva by museli prerušiť aktivity vzdelávacej mobility. „To by malo veľmi rušivý vplyv na žiakov, študentov, ako aj na ich vysielajúce a hosťujúce inštitúcie," uviedol rezort školstva s tým, že Európska komisia (EK) vydala návrh nariadenia, ktoré určuje ustanovenia týkajúce sa pokračovania v prebiehajúcich aktivitách programu Erasmus+ v kontexte brexitu. „Plánované nariadenie predstavuje možnosť, ako zabezpečiť riadne pokračovanie aktivít vzdelávacej mobility v rámci programu Erasmus+, ktoré sa týkajú Spojeného kráľovstva po jeho vystúpení z Únie. Takéto aktivity budú naďalej oprávnené a účastníci ich budú môcť v zmluvne dohodnutom termíne riadne dokončiť," dodalo ministerstvo.Ako uvádza rezort školstva, keďže Spojené kráľovstvo vystúpi z Únie počas programového obdobia programu Erasmus+ 2014–2020, je cieľom návrhu eurokomisie, aby sa v prípade neratifikovania dohody o vystúpení pokračovalo v aktivitách vzdelávacej mobility v rámci programu, ktoré sa týkajú Spojeného kráľovstva. Toto opatrenie sa uplatní na aktivity programu, ktoré sa začali pred 30. marcom 2019, s výnimkou prípadu, keď do uvedeného dátumu nadobudne platnosť dohoda o vystúpení uzavretá so Spojeným kráľovstvom.Program Erasmus+ patrí medzi významné iniciatívy Európskej únie a je jedným z jej najúspešnejších programov. Podporuje aktivity v oblasti vzdelávania, odbornej prípravy, mládeže a športu. Ak sa dohoda o vystúpení Spojeného kráľovstva z EÚ neratifikuje, od 30. marca sa na Spojené kráľovstvo prestane uplatňovať primárne a sekundárne právo EÚ a stane sa treťou krajinou.


Slovan dohrá základnú časť sezóny doma, jeho posledný zápas presunuli do Bratislavy

Bratislavský klub zakončí sezónu dvoma zápasmi proti Záhrebu. Oba odohrá doma.

ZÁHREB. Hokejový Slovan Bratislava dohrá sezónu v domácom prostredí a napriek vyžrebovaniu už nepocestuje za súpermi. Pôvodne mal odohrať ešte 17. februára duel v Záhrebe, ale súboj s Medveščakom presunuli do Bratislavy. Chorvátsky tím nemá k dispozícii štadión, v čase termínu zápasu KHL ho budú pripravovať na medzinárodné preteky v synchronizovanom krasokorčuľovaní, ktoré sa uskutočnia 18. a 19. februára. Po dohode Slovana a Medveščaku sa presunutý duel uskutoční 14. februára o 19.00 h v Bratislave, o deň neskôr sa uskutoční na rovnakom mieste pôvodne naplánovaný ďalší vzájomný súboj oboch tímov. Pre Slovan i Medveščak to budú posledné zápasy v základnej časti Kontinentálnej hokejovej ligy. "Bohužiaľ, nevedeli sme ponúknuť prijateľný termín, ktorý by akceptovalo aj vedenie súťaže. Toto bola jediná možnosť. Liga by netolerovala zrušenie stretnutia," uviedol na webe Medveščaku riaditeľ klubu pre komunikáciu Ranko Vučinič. "My sme dostali informáciu o probléme s halou príliš neskoro, aby sme požiadali včas o zmenu a prehodenie zápasov. Aréna nám nepatrí, nie sme jej jediní a hlavní užívatelia. Možnosti výmen v poslednej chvíli sú limitované," dodal. Chorvátsky klub teraz ponúka svojim fanúšikom vrátenie už vopred zakúpeného vstupného alebo zájazd na zápas do Bratislavy, ktorý sa uskutoční 14. februára.


AKTUALIZOVANÉKiska vymenoval nových vysokoškolských profesorov

BRATISLAVA. Na slovenských vysokých školách pribudne 30 nových profesorov. Menovacie dekréty im vo štvrtok v Prezidentskom paláci odovzdal prezident SR Andrej Kiska. Nových profesorov budú mať napríklad odbory geológia, pediatria, telekomunikácie, chirurgia, mikrobiológia či sociálna práca. Kvalitné vzdelávanie podľa Kisku formuje aj to, aké hodnoty držia našu spoločnosť pohromade. Aké pravidlá a normy správania považujeme za spravodliví a ako si vynucujeme ich dodržiavanie. A na akých cieľoch sa ako krajina dokážeme dohodnúť. "Vo všetkom tomto vnímam vašu úlohu ako nezastupiteľnú. Aj od vás osobne závisí, čo a ako sa bude na našich vysokých školách vyučovať, aké kvalitné budú vedecké a výskumné výstupy našich univerzít," uviedol v príhovore Kiska. Hlava štátu zároveň požiadala nových profesorov, aby vytvárali tlak na zvyšovanie kvality vzdelávania, vedy a výskumu. Slovenská veda, vrátane vysokoškolskej, podľa Kisku, zaostáva v porovnaní s inými vyspelými krajinami. Zato v nekvalitných časopisoch, má druhý najvyšší podiel výstupov z krajín OECD. "Myslím, že je spoločnou úlohou všetkých zodpovedných prijať nevyhnutné opatrenia proti týmto praktikám," zdôraznil prezident s tým, že proti tolerovaniu nekvality a financovaniu podpriemerných výsledkov z verejných zdrojov na vysokých školách sa treba postaviť razantnejšie. Kiska naposledy menoval profesorov v novembri minulého roka. Vtedy si z jeho rúk prevzalo dekréty 20 vysokoškolských pedagógov.


Verejnosť už môže hlasovať za Strom roka 2018, finalistov je dvanásť

BRATISLAVA. O hlasy verejnosti sa bude do konca septembra uchádzať 12 finalistov ankety Strom roka 2018. Organizátori 16. ročníka ankety ich predstavili na festivale Pohoda v Trenčíne. "Cieľom je upozorniť na staré, vzácne či ohrozené stromy a vzbudiť záujem ľudí o životné prostredie," priblížila Martina Ragalová z Nadácie Ekopolis, ktorá anketu zastrešuje. Jej víťaz bude Slovensko reprezentovať v ankete Európsky strom roka. Okrem toho získa dendrologický posudok a finančný príspevok na ošetrenie vo výške 300 eur. Príspevok získajú aj stromy, ktoré sa umiestnia na druhom a treťom mieste. Vecné ceny sú pripravené aj pre troch nominujúcich, troch hlasujúcich a tri školy, ktoré vyzbierajú najviac hlasovacích lístkov. Hlasovať je možné formou hlasovacieho lístka, sms, webovej stránky alebo facebookového profilu nadácie. Na stránke sa tiež nachádzajú fotografie a príbehy stromov - finalistov. Vyhodnotenie celej súťaže, ocenenie víťazov a udelenie titulu Strom roka 2018 víťazovi sa uskutoční v októbri 2018. Stromy do súťaže nahlasovali jednotlivci, mestá a obce, školy, firmy alebo organizácie. V máji odborná komisia vybrala zo 48 prihlásených stromov 12 finalistov. Hlavným partnerom ankety je Nadácia Slovenskej sporiteľne, anketu podporili aj ISA Slovensko (Medzinárodná arboristická spoločnosť), Vydavateľstvo Dajama, Kníhkupectvo Artforum a Záhradníctvo ABIES. Patrónom ankety je už siedmy rok spevák Peter Lipa.


Izraelskí vojaci zbúrali dom Palestínčana, ktorý zabíjal v židovskej osade

Búranie nasledovalo po sérii demolácií domov tých Palestínčanov, ktorí zaútočili na Izraelčanov.

JERUZALEM. Izraelská armáda oznámila, že v stredu zbúrala na západnom brehu Jordánu dom Palestínčana, ktorý minulý mesiac dobodal na smrť troch Izraelčanov v ich dome v neďalekej židovskej osade. Devätnásťročného páchateľa Umara al-Abida na mieste činu postrelil vojak, ktorý bol v tom čase mimo službu. Al-Abida neskôr uväznili a izraelský premiér Benjamin Netanjahu ho nazval "beštiou", ktorú navádzali na nenávisť voči Židom. Stredajšie zbúranie Palestínčanovho domu nasledovalo po podobných demoláciách domov Palestínčanov, ktorí zaútočili na Izraelčanov. Demolácie by mali slúžiť na odstrašenie, uvádza agentúra AP. Polícia informovala, že zatkla päť členov al-Abidovej rodiny, ktorí budú čeliť trestnému stíhaniu za to, že mu nezabránili v útoku.


ZOOMZoom: Behajte a hýbte sa. Inak sa čosi stane s vašim mozgom

Čo ukázala spojitosť medzi pohybom a mozgom.

Mali by sme chodiť a plaziť sa, kľačať aj skákať, sadať si aj vstávať, jednoducho sa hýbať, kývať nohami a zapájať svaly. Tak znie jednoduchý návod, ako pomôcť našim nervovým systémom. Biológovia mali dlho podozrenie, že znížená pohybová aktivita môže mať vplyv nielen na pohybovú sústavu a naše celkové zdravie, ale konkrétne aj na naše mentálne kapacity. Teraz to dokazuje nový výskum Milánskej univerzity, aj keď zatiaľ len na myšiach. Štúdia ukázala, čo sa stane s mozgom, keď telo nemá dosť pohybu, presnejšie, dosť pohybu nôh. Pomôcť by to mohlo aj pri lepšom pochopení roztrúsenej sklerózy či Parkinsonovej choroby. Vedci zabránili pokusným zvieratám používať zadné nohy zhruba na mesiac, no inak sa zvieratá správali normálne. Normálne jedli a nevykazovali ani zvýšené hladiny stresu. Potom sa biológovia pozreli, čo takýto pohybový problém robí s ich mozgami. Zistili, že množstvo neurálnych kmeňových buniek pokleslo až o 70 percent a úplne nedospeli ani ostatné mozgové bunky. Jednoducho, pohyb, konkrétne pohyb nohami sa ukázal ako zásadný pre zdravé fungovanie mozgu. Dôvodom podľa štúdie vo Frontiers in Neuroscience je, že používanie nôh vysiela do mozgu signály kľúčové pre vznik zdravých mozgových buniek. Obmedzenie pohybu totiž znižuje množstvo kyslíku v tele, čo mení prostredie aj metabolizmus organizmu. A vplyv to má aj na gény dôležité pre zdravé získavanie energie v bunkách. Nový výskum teraz vysvetľuje, prečo sa pacientom s postupujúcim pohybovými problémami zároveň tak rýchlo zhoršuje mentálny stav. A prečo sa chémia v tele mení aj astronautom. Jednoducho: poučenie je ľahké. Kým môžete, behajte a hýbte sa. Mozog vám bude fungovať lepšie. Vajíčko denne môže znížiť riziko ochorenia srdca. Vajciam sa netreba vyhýbať, naopak, v rozumnom množstve by mohli prospievať zdraviu. Jogurt by mohol znížiť chronické zápaly, tvrdí nový výskum. Denná porcia jogurtu by totiž mohla znižovať riziko chronických zápalov. Ak chcete mať zdravé cievy, mali by ste cvičiť najmenej dva- až trikrát v týždni a po tridsať minút. Ak chcete, aby mladšie pôsobili aj centrálne a väčšie cievy, cvičiť by ste mali štyri- až päťkrát dní v týždni.


Kanada zakázala odchyt a chov delfínov a veľrýb

MONTREAL. Kanadský parlament schválil v pondelok zákon, ktorý zakazuje odchyt a chov delfínov, veľrýb a ďalších veľkých morských cicavcov. Informovala o tom v utorok agentúra DPA. Príslušný návrh zákona, ktorého schválenie privítali ochrancovia práv zvierat, musí ešte formálne potvrdiť generálna guvernérka Kanady Julie Payetteová. Právna norma nebude mať retroaktívnu účinnosť, takže sa nebude vzťahovať na delfíny, veľryby či sviňuchy, ktoré sa už v súčasnosti chovajú v morských akváriách alebo zábavných parkoch na území Kanady. Aktivisti poukazujú na to, že tieto živočíchy nezriedka držia v malých nevyhovujúcich nádržiach. Kanada sa stala v poradí 11. krajinou sveta, ktorá zaviedla takýto zákaz. Výnimky budú platiť napríklad v prípade zranených živočíchov, u ktorých bude potrebná rehabilitácia v zajatí. "Dúfame, že príklad Kanady budú nasledovať aj ďalšie krajiny a že si aj cestovné kancelárie uvedomia, že tento typ atrakcií je stále menej prijateľný," uviedla kanadská pobočka organizácie Svetová ochrana zvierat (WAP).


Demonštranti v Berlíne protestovali proti AfD, podľa populistov sú zaujatí

Moje srdce bije pre rôznorodosť, stálo na transparentoch, ktoré niesli účastníci protestu.

BERLÍN. Niekoľkotisíc demonštrantov sa v nedeľu vydalo na pochod Berlínom na protest proti účasti krajne pravicovej Alternatívy pre Nemecko (AfD) v nemeckom Bundestagu. Nový parlament sa zíde prvýkrát už v utorok a medzi jeho 709 poslancami bude aj 92 zástupcov AfD, strany, ktorej predstavitelia napríklad volajú po tom, aby sa utečenci strieľali na hraniciach. "Stop AfD" či "Moje srdce bije pre rôznorodosť", stálo na transparentoch, ktoré niesli demonštranti na trase od Brandenburskej brány až po budovu Ríšskeho snemu, v ktorej Bundestag sídli. Predstavitelia AfD účastníkov pochodu obviňovali zo zaujatosti, podľa jedného z popredných poslancov strany Petra Felsera je táto demonštrácia dokonca "útokom na demokraciu".


Trump nazval Biely dom ozajstným zapadákovom

Biely dom zatiaľ na jeho slová nereagoval.

WASHINGTON. Americký prezident Donald Trump povedal členom svojho golfového klubu v meste Bedminster v štáte New Jersey, že mimo Washingtonu trávi tak veľa času preto, lebo Biely dom je "ozajstný zapadákov". Biely dom zatiaľ nereagoval na žiadosť tlačovej agentúry AP o vyjadrenie k prezidentovým slovám, ktoré sa objavili v dlhom článku zverejnenom na webovej stránke golf.com. Tento článok o Trumpovej komplikovanej láske ku golfu sa tiež objavil v známom časopise Sports Illustrated. Článok opisuje situáciu, keď sa Trump rozprával s niektorými členmi klubu. Povedal im, že preto tak často prichádza do svojho golfového klubu v Bedminsteri, lebo "Biely dom je ozajstný zapadákov". Prezident Trump trávi takmer každý víkend navštevovaním rôznych nehnuteľností, ktoré vlastní alebo si prenajíma - vrátane klubu v Bedminsteri.


Interrupčný návrh zákona ĽSNS podporila časť katolíckych kňazov

Dobrý zákon je potrebné podporiť bez ohľadu na osoby. Nech Boh požehná každé dobré dielo, ktoré zachráni nevinné deti, uviedli kňazi.

BRATISLAVA. Sedemnásť katolíckych kňazov vyzýva všetkých poslancov Národnej rady SR, aby sa hlasovaním o interrupčnom zákone, ktorý predložila Kotlebova Ľudová strana Naše Slovensko, postavili za život nenarodených detí. „Dobrý zákon je potrebné podporiť bez ohľadu na osoby. Nech Boh požehná každé dobré dielo, ktoré zachráni nevinné deti,“ píšu kňazi vo výzve. Pre veriacich katolíkov je podľa kňazov umelý potrat úmyselné zabitie nevinného a bezbranného dieťaťa. „Je to zlo samo v sebe, ktoré nedokážu ospravedlniť žiadne okolnosti. Neexistuje dôvod, pre ktorý by sa dalo ospravedlniť napomáhanie takémuto zlu alebo jeho nezabráneniu. Nevyužitie príležitosti hlasovať za zlepšenie potratového zákona je porušením vážnej povinnosti kresťana katolíka a zanedbaním dobrého,“ píšu kňazi. Kňazi pripomínajú encykliku Evangelium Vitae pápeža Jána Pavla II., ktorá jasne hovorí, že umelý potrat a eutanázia sú zločinmi, ktoré žiaden ľudský zákon nemôže uznať za prípustné. „Tak vnútorne nespravodlivý zákon, akým je zákon pripúšťajúci potrat a eutanáziu, nemožno nikdy použiť ani sa zúčastňovať na vytváraní verejnej mienky v prospech takéhoto zákona, ani ho podporiť hlasovaním. Aj keď zákony nie sú jediným nástrojom, ktorým je možné brániť ľudský život, predsa majú najväčší a často tiež najzávažnejší význam, lebo formujú myslenie a správanie sa človeka,“ citujú kňazi pápeža. Pod výzvou sú podpísaní jezuita Peter Dufka, exorcista Jozef Maretta, Marián Kuffa, rektor Domčeka Anny Kolesárovej Pavol Hudák a ďalší katolícki diecézni kňazi a rehoľníci. Konferencia biskupov Slovenska (KBS) minulý týždeň vyhlásila, že k novele interrupčného zákona, ktorú predložila Kotlebova Ľudová strana Naše Slovensko, nebude vydávať výzvy ani pokyny. Ako povedal hovorca biskupov Martin Kramara, v morálnej rovine je jasné, že cirkev sa stavia za ochranu života nenarodených. „V rovine politického života majú kompetenciu politickí predstavitelia,“ uviedol. Podľa Kramaru však treba s poľutovaním skonštatovať, že dva Národné pochody za život s obrovskou účasťou nepriniesli relevantnú zmenu. „Skutočnosť, že s agendou teraz vychádza politický subjekt, ktorý v oblasti ochrany ľudskej dôstojnosti nevystupuje konzistentne, je otázkou na spytovanie svedomia pre všetkých veriacich poslancov,“ zdôraznil Kramara. Ľudová strana Naše Slovensko chce zrušiť možnosť vykonávať interrupcie do 12 týždňov tehotenstva len na základe žiadosti ženy. Možné interrupcie by mali byť len v troch odôvodnených prípadoch. V prípade ohrozenia života ženy a žena dá na interrupciu súhlas, ak žena otehotnela v dôsledku trestného činu, napríklad po znásilnení, tehotenstvo nepresahuje 12 týždňov a interrupcii nebránia zdravotné problémy ženy a žena o to sama požiada. Tretím prípadom je výnimka, keď ide o genetický chybný vývoj plodu a tehotenstvo nepresahuje 24 týždňov. O návrhu novely by mala NR SR rokovať v utorok alebo v stredu.


Inovačná agentúra vydala celkovo 154 poukážok na kotly na biomasu

BRATISLAVA. Slovenská inovačná a energetická agentúra (SIEA) vydala v rámci 12. kola projektu Zelená domácnostiam II celkovo 154 poukážok na inštaláciu kotlov na biomasu. Ich celková hodnota predstavuje vyše 228-tisíc eur a nepresiahla tak vyčlenenú sumu 400-tisíc eur. Zostávajúce prostriedky budú využité na poukážky pre tepelné čerpadlá.Ako ďalej informuje hovorca SEIA Stanislav Jurikovič, kolo bolo v súlade s osobitnými podmienkami uzatvorené po 24 hodinách od otvorenia. Ďalšie kolo vydávania poukážok na kotly na biomasu bude vyhlásené 23. júla tohto roka. V najbližšom 13. kole projektu, ktoré bude podľa zverejneného harmonogramu a osobitných podmienok otvorené 18. júna 2019, budú môcť domácnosti z mimobratislavských regiónov žiadať o poukážky na inštalácie slnečných kolektorov v celkovej sume 700 tisíc eur.Do septembra 2019 pritom plánuje SIEA vyhlásiť ešte osem kôl v celkovej hodnote 5,5 milióna eur. Aktuálne je vydaných takmer 3 600 platných poukážok v hodnote viac ako 6,7 milióna eur. Národný projekt Zelená domácnostiam II je financovaný prostredníctvom Operačného programu Kvalita životného prostredia. Cieľom projektu je do roku 2023 zvýšiť využívanie obnoviteľných zdrojov energie v domácnostiach. SIEA plánuje podporiť inštalácie s celkovým výkonom 140 MW.


Trump pozval na obed rodičov zosnulého študenta Warmbiera

Študent zomrel v roku 2017 krátko po tom, ako ho prepustili zo severokórejského väzenia.

WASHINGTON. Americký prezident Donald Trump pozval na obed rodičov amerického študenta Otta Warmbiera, ktorý zomrel v roku 2017 krátko po tom, ako ho prepustili zo severokórejského väzenia. Mal 22 rokov. Predstavitelia administratívy šéfa Bieleho domu potvrdili, že obed sa bude konať v sobotu a zúčastní sa na ňom aj americký veľvyslanec v Nemecku Richard Grenell. Diplomat je medzi 15 kandidátmi, z ktorých si chce Trump vybrať náhradníka za poradcu pre národnú bezpečnosť Johna Boltona.


Poliak dostal v Rusku 14 rokov väzenia za špionáž

Radzajewski sa údajne  pokúšal do Poľska vyviezť časti systému protivzdušnej obrany S-300.

MOSKVA. Ruský najvyšší súd potvrdil rozsudok nad poľským občanom Marianom Radzajewským, ktorého mestský súd v Moskve v júni tohto roku odsúdil na 14 rokov väzenia za špionáž. Ako informovala agentúra Interfax, najvyšší súd vo veci rozhodol už 12. septembra, ale ruská Federálna bezpečnostná služba (FSB) o verdikte informovala až v pondelok. Radzajewski bol obvinený, že zhromažďoval citlivé a utajované informácie vojenského charakteru a pokúšal sa do Poľska vyviezť súčasti systému protivzdušnej obrany S-300. Ruské úrady dodali, že Radzajewski bol zadržaný v čase, keď dohadoval detaily prevozu. FSB následne Radzajewského obvinila, že konal v prospech poľskej spoločnosti, ktorá je jedným z najväčších dodávateľov poľskej armády a jej jednotiek osobitného určenia. Súdny proces s Poliakom, ktorý všetky obvinenia odmietal, sa konal s vylúčením verejnosti. Poľský občan Radzajewski sa podľa AFP narodil v roku 1977 a bol riaditeľom dopravnej spoločnosti v meste Bialystok na severovýchode Poľska. V Rusku pôsobil ako jej konateľ. AFP pripomenula, že v posledných rokoch v Rusku stúpol počet súdnych procesov súvisiacich s obvineniami zo špionáže. Vo väčšine z nich síce figurovali občania susednej Ukrajiny, ale prípady týkajúce sa Poliakov či občanov pobaltských štátov nie sú tiež ojedinelé. V apríli tohto roku v Rusku na 14 rokov väzenia za špionáž odsúdili aj bývalého príslušníka nórskej pohraničnej stráže. Táto kauza vyvolala napätie v nórsko-ruských vzťahoch. Podobný účinok mal aj prípad Američana s britským občianstvom Paula Whelana, ktorého pre podozrenie zo špionáže zadržali v decembri roku 2018 a ktorému hrozí 20 rokov väzenia.


Deti majú v škôlkach presolené obedy, hovoria hygienici

Dobrá chuť jedla sa dá dosiahnuť i bez nadmerného prisáľania, uviedol hlavný hygienik Ján Mikas.

BRATISLAVA. Obedy škôlkarov sú presolené, v niektorých prípadoch ide o vysoko prekročené normy. Vyplýva to z kontroly hygienikov v jedálňach škôlok. Úrad verejného zdravotníctva (ÚVZ) SR o výsledkoch informoval ministerstvo školstva. Obed detí by mal v priemere obsahovať 0,7 gramu soli a pokrývať 35 percent ich celodenného príjmu. Hygienici skontrolovali v čase od 20. do 31. marca 80 obedov vo vybraných predškolských zariadeniach po celom Slovensku, pod limitom odporúčanej dávky boli iba tri vzorky. "V najvyššom počte vzoriek (26 obedov) bol limit prekročený o 100 až 200 percent, v druhom najvyššom (19 obedov) o 300 až 400 percent," povedal hlavný hygienik SR Ján Mikas z ÚVZ SR. Za takto prekročené normy môže takzvaná soľ v skrytej forme v spracovaných potravinách. "Osoba, ktorá objednáva pre jedáleň produkty, by mala dôsledne sledovať informácie o soli a vyvarovať sa potravinám, ktoré sú na ňu bohaté," upozornil Mikas. Hlavný hygienik SR pripúšťa, že nastavené normy môžu mnohí považovať za prísne, počíta i s tým, že školské jedlá nemajú podľa niektorých chuť. Takéto pokrmy ale podľa neho nemožno porovnávať s jedlom v domácnosti. "Pretože cieľom školského stravovania je osvojenie si zdravých návykov," vysvetlil. Dobrá chuť jedla sa dá dosiahnuť i bez nadmerného prisáľania, možno ju nahradiť bylinkami, myslí si Mikas. Apeluje na jedálne, aby varili z čerstvých surovín. Menej soliť by mali podľa neho i rodiny v domácnostiach.


Apple má veľkú bezpečnostnú dieru, do počítačov sa dá dostať aj bez hesla

CUPERTINO, BRATISLAVA. Počítače firmy Apple s operačným systémom MacOS vo verzii High Sierra majú vážny problém. Prihlásiť sa do nich možno s plnými používateľskými právami i bez znalosti mien a hesiel. Na prihlasovacej obrazovke stačí použiť ako používateľské meno "root", pole pre heslo stačí nechať prázdne, a potom niekoľkokrát stlačiť tlačidlo Enter. "Pracujeme na riešení, ktoré problém opraví," píše sa v tlačovom vyhlásení spoločnosti. Kým Apple intenzívne pracuje na záplate, ktorá by problém odstránila, používatelia sa môžu chrániť iba tým, že na nepoužívanom účte nastavia heslo. Chybu objavil vývojár Lemi Ergin, ktorý ju namiesto ohlásenia spoločnosti verejne prezentoval. Zneužiť ju tak môže ktokoľvek, bez náročných technických znalostí. Plný prístup k počítaču umožňuje prevziať nad ním moc. Znamená to, že možno zasiahnuť do súkromia, mazať dáta či inštalovať aplikácie a škodlivé kódy, ktoré nie je jednoduché odhaliť. Na prienik je však potrebný fyzický prístup k počítaču. Chyba nie je v tejto chvíli dôsledne zdokumentovaná a nie je jasné, či ju dokážu zneužiť aj škodlivé kódy. Podľa BBC sa však zdá, že ju nemožno zneužiť pri vzdialenom prihlasovaní k počítaču. K systémom sa možno s používateľskou identitou root prihlásiť i vtedy, ak je účet vypnutý alebo neexistuje. Jediným riešením je účet aktivovať a priradiť mu heslo. Celý postup k zmene hesla poskytla spoločnosť Apple na tomto odkaze.


Inflácia v eurozóne v apríli spomalila

Vyplýva to z predbežného odhadu, ktorý vo štvrtok uverejnil Eurostat.

LUXEMBURG. Tempo rastu inflácie v eurozóne sa v apríli 2018 mierne spomalilo na 1,2 percenta z marcových 1,3 percenta. Vyplýva to z predbežného odhadu, ktorý vo štvrtok uverejnil Eurostat, štatistický úrad Európskej únie. Pri pohľade na hlavné komponenty inflácie v eurozóne, najstrmšie v apríli vzrástli ceny v energetike, a to medziročne o 2,5 percenta po marcovom zvýšení o 2 percentá a rovnako o 2,5 percenta stúpli ceny potravín, alkoholu a tabaku (o 2,1 percenta v marci). Ceny služieb v eurozóne sa v apríli zvýšili o 1 percento (o 1,5 percenta v marci) a ceny neenergetických priemyselných produktov stúpli o 0,3 percenta (o 0,2 percenta v marci). Spomalenie inflácie v apríli prekvapilo ekonómov, ktorí predpovedali, že zostane na marcovej úrovni 1,3 percenta. To vyvoláva otázky ohľadne plánu Európskej centrálnej banky (ECB) na postupné stiahnutie menových stimulov. Dôvodom nečakaného poklesu aprílového indexu spotrebiteľských cien v regióne, ktorý zaviedol euro, bolo spomalenie rastu cien služieb. Strážcovia európskej meny diskutujú o tom, či ukončiť program nákupu aktív vo výške 2,55 bilióna eur, aj keď inflácia nedosahuje ich cieľovú hranicu 2 percentá. Rozhodnutie o budúcich krokoch ECB bude pravdepodobne oznámené v júni alebo júli, pričom september je posledná možnosť.


Plavbu prvého parníka po Dunaji pripomína nová minca

Striebornú zberateľskú mincu venovanú prvej plavbe parníka Carolina po Dunaji na našom území navrhol český sochár a medailér Zbyňek Fojtů.

BRATISLAVA. Plavbu prvého parníka po Dunaji pripomína nová zberateľská minca. Plavba prvého parníka Carolina na Dunaji v Bratislave sa uskutočnila 2. septembra 1818. Tomuto výročiu je venovaná strieborná zberateľská minca v nominálnej hodnote 10 eur. Mincu v utorok v bratislavskom Múzeu dopravy na Šancovej ulici slávnostne predstavili zástupcovia Národnej banky Slovenska, Mincovne Kremnica a Slovenského technického múzea - Múzea dopravy v Bratislave. Informoval vedúci marketingu štátneho podniku Mincovňa Kremnica Milan Kubík. Dunaj spájajúci západnú, strednú a juhovýchodnú Európu mal významné postavenie aj pre dopravu a obchod na našom území. Premávku lodí však do 19. storočia komplikovali rôzne problémy. Náročná bola plavba proti prúdu a loď museli ťahať z brehu ľudskou a zvieracou silou, viaceré úseky Dunaja neboli splavné pre nánosy a lodiarom hrozili prepady ozbrojených bánd. Plavba napríklad z Budína do Viedne trvala asi tri týždne. Riečna doprava v tom čase znamenala najmä pltníctvo. Prelom v dejinách vodnej dopravy po európskom veľtoku tečúcom z Nemecka až do Čierneho mora nastal v 19. storočí s rozvojom parného pohonu a systematickej úpravy riek. Plavba prvého parníka Carolina na Dunaji v Bratislave sa uskutočnila 2. septembra 1818 a parník prekonal trasu z Viedne do vtedajšieho Pressburgu či slovensky Prešporka za tri hodiny. Na druhý deň stovky obyvateľov a nadšencov zažili, ako parník aj s vlečným člnom predviedol plavbu dolu aj hore prúdom, urobil niekoľko obratov a na obed odplával smerom na Komárno a Pešť. Parník Carolina navrhol Antal Bernhard a postavili ho vo Viedni. Drevený kolesový parník meral 15 metrov, bol široký 3,5 metra výšku boku mal 2,3 metra. Jeho výkon bol 24 konských síl a proti prúdu dokázal vliecť 45 ton nákladu. Týmto prvým parníkom sa na Dunaji odštartovala éra paroplavby a pokračovala založením Dunajskej paroplavebnej spoločnosti. Strieborná zberateľská minca vznikla na základe verejnej anonymnej súťaže. Odborná komisia víťazný návrh vybrala z deviatich výtvarných prác od ôsmich autorov. Na základe jej odporúčania schválila Banková rada NBS na realizáciu výtvarný návrh českého sochára a medailéra Zbyňka Fojtů. Na prednej strane mince výtvarník zdôraznil detailnú technickú schému fungovania parného stroja. Na rube mince je dobový pohľad na Bratislavu a v dolnej časti z nadhľadu je zobrazený parník Carolina. Komisia ocenila kvalitné spracovanie a spojenie historického a technického pohľadu danej témy.


Ikea na Slovensku, v Česku a Maďarsku bude mať novú generálnu riaditeľku

Novou riaditeľkou bude bývalá zástupkyňa šéfa Ikea vo Francúzsku.

BRATISLAVA. Nábytkársky obchod Ikea mení na Slovensku, v Českej republike a Maďarsku najvyššie vedenie. Novou riaditeľkou obchodnej siete v tomto regióne bude od 1. septembra tohto roku bývalá zástupkyňa šéfa Ikea vo Francúzsku Mounia El Hilali. Informovala o tom spoločnosť.Mounia El Hilali pracuje v skupine Ikea už 10 rokov. V roku 2007 začínala ako riaditeľka obchodného domu v španielskej Malage, neskôr pracovala v Ikea Francúzsko ako zástupkyňa generálneho riaditeľa, kde mala na starosti 10 obchodných domov a viacero regionálnych aktivít. Od septembra 2017 pracovala na niekoľkých projektoch v rámci globálnej organizácie Ikea Group.Spoločnosť Ikea na Slovensku prevádzkuje jeden obchodný dom v Bratislave. V minulom roku obrat bratislavského obchodného domu stúpol o 5,3 % na 102,8 mil. eur. Spoločnosť Ikea Bratislava, s. r. o. je súčasťou globálnej siete Ikea Group. Na Slovensku pôsobí už od roku 1992. História skupiny Ikea siaha do roku 1943, kedy spoločnosť založil vo Švédsku Ingvar Kamprad. Ikea Group v súčasnosti prevádzkuje 355 obchodných domov v 29 krajinách.


Vláda má mesačnú prestávku, ministri sa stretnú po sviatkoch

Ministri sa na zasadnutí vlády zídu v januári.

BRATISLAVA Vláda sa tento týždeň nezíde na svojom pravidelnom zasadnutí. Prestávka v jej činnosti potrvá mesiac, do 10. januára 2018. "Posledné plánované rokovanie vlády sa uskutočnilo v tomto roku v stredu 13. decembra," informoval Tlačový a informačný odbor Úradu vlády. "Na riadnom zasadnutí sa ministri opäť zídu v stredu 10. januára 2018," doplnil. Úrad vlády však nevylučuje, že sa ministri počas Vianoc a prelomu roka zídu, ak si to vyžiadajú okolnosti. "V prípade potreby bude vláda kedykoľvek schopná zasadnúť aj v tomto období," zdôraznil tlačový a informačný odbor.